Summary: Aiemmin sunnuntaina poliisi käytti vesitykkejä mielenosoittajia vastaan.

Hongkongin poliisin mukaan mielenosoituksissa on ammuttu ainakin yksi laukaus sunnuntaina.
 South China Morning Post  kertoo tilanteesta, että poliisi oli ampunut laukauksen ilmaan mielenosoittajien keskellä Tsuen Wanin kaupunginosassa. Poliisin kollega kertoi miehen pelänneen henkensä puolesta tilanteessa.
 Lehden mukaan viisi poliisia sai sunnuntaina alueella vammoja ja heidät vietiin saamaan sairaalahoitoa. Väkijoukot olivat ilmeisesti ajaneet poliiseja takaa.
 Aiemmin sunnuntaina poliisi ampui mielenosoittajia kahdella vesitykillä. Vesitykkejä ei ole käytetty mielenosoittajia vastaan kaupungissa vuosiin.
 Hongkongin poliisi käytti vesitykkejä sunnuntaina Kwai Fungin ja Tsuen Wanin alueilla.  Jerome Favre / EPA
 BBC:n  mukaan poliisi ampui myös kyynelkaasua ja mielenosoittajat heittivät poliisia räjähteillä.
 Suuren osan sunnuntain mielenosoituksista on kerrottu olleen rauhallisia. Esimerkiksi poliisien omaiset ovat osoittaneet mieltään. Omaisten mielenilmauksessa oli paikalla parisataa ihmistä.
 Myös Hongkongin metro oli suljettu sunnuntaina, sillä Manner-Kiinasta on esitetty metroyritystä kohtaan kritiikkiä mielenosoittajien palvelemisesta.
 Poliisi otti mielenosoittajan kiinni 25. elokuuta Hongkongissa.  Jerome Favre / EPA
 Mielenosoitukset ovat jälleen jatkuneet tänä viikonloppuna Hongkongissa.
 Lauantai oli ensimmäinen päivä viikkoon, kun mielenosoittajat ja poliisit ottivat yhteen väkivaltaisesti. Demokratiaa vaativat  hongkongilaiset ja paikalliset poliisit  ottivat yhteen aluksi Kwun Tongin alueella, missä on paljon yrityksiä ja teollisuutta.
 Väkivaltaisuudet levisivät myös läheisille asuinalueille ja kauppakeskittymiin.
 Lauantaina poliisi  pidätti lähes 30 mielenosoittajaa  ja ainakin 10 ihmistä joutui sairaalahoitoon.
 Yli 700 ihmistä on pidätetty kesäkuussa alkaneiden mielenosoitusten aikana. Kyseessä on jo 12. perättäinen viikonloppu, kun Hongkongissa on demokratiaa puolustavia mielenosoituksia.
 Mielenosoittajat vastustavat lakia , jonka mukaan Hongkongissa kiinni otetut, rikoksista epäillyt henkilöt voitaisiin viedä Manner-Kiinaan tuomittaviksi.
 Tästä laista on periaatteessa jo luovuttu, mutta mielenosoittajat vaativat, että asia ilmaistaisiin yksiselitteisesti. Väki vaatii myös Hongkongin demokratian turvaamista.
 Lue myös:
 Hongkongilaiset tekivät ihmisketjun puolustaakseen demokratiaa, malli Baltian Neuvosto-ajalta
 Youtube sulki yli 200 Hongkongin mielenosoittajia vastaan suunnattua kanavaa
 Kiina iskee sosiaalisessa mediassa Hongkongin mielenosoittajia vastaan – Twitter sulkenut 200 000 epäilyttävää tiliä manner-Kiinassa   Yle Hongkongissa: Nuori opiskelija on valmis puolustautumaan poliisia vastaan vaikka voimakeinoin – Suurmielenosoitus sateessa sujui silti rauhallisesti
 Hongkongin jättimielenosoitus on sujunut toistaiseksi rauhallisesti – Sateenvarjomeri kertoo satatuhatpäisestä väkijoukosta

Hongkongissa poliisi ampui ainakin yhden laukauksen mielenosoittajien keskellä


Summary: Yhdysvaltojen presidentti Donald Trump sanoi G7-kokouksessa, että hän "ei ole tyytyväinen" tilanteeseen.

Pohjois-Korean valtiollisen median KCNA:n mukaan lauantain asekokeissa testattiin uutta erittäin suurta raketinheitintä. Pohjois-Korean johtaja  Kim Jong-un  valvoi asetestejä, KCNA kertoo.
 Etelä-Korean asevoimien mukaan Pohjois-Korea laukaisi ilmeisesti kaksi lyhyen kantaman ohjusta.
 Kim kuvaili uutta järjestelmää "hienoksi aseeksi". Lisäksi hän sanoi, että Pohjois-Korean täytyy jatkaa aseiden kehittelyä, jotta maa voi " vastasta jatkuvasti lisääntyvään sotilaalliseen uhkaan”.
 Pohjois-Korea on tehnyt useita ohjuskokeita viime viikkoina.
 Aiemmilla kerroilla Pohjois-Korea on tiedotuksessaan liittänyt ohjuskokeet Yhdysvaltain ja Etelä-Korean sotaharjoituksiin, joista se ei ole mielissään. Sotaharjoitukset päättyivät tiistaina.
 Uutta raketinheitinjärjestelmää testattiin lauantaina Pohjois-Koreassa. KCNA/ Epa
 Trump: "En ole tyytyväinen"
 Ranskassa G7-kokouksen takia vieraileva Yhdysvaltojen presidentti  Donald Trump  vähätteli Pohjois-Korean asetestin merkitystä.
 – En ole tyytyväinen siihen, mutta jälleen kerran, hän ei riko sopimusta, Trump sanoi viitaten sopimukseen, joka kieltää pitkän matkan ohjusten laukaisun.
 Trump kommentoi Pohjois-Korean aiempia ohjuskokeita ennen matkustamistaan G7-kokoukseen.
 – Hän pitää ohjuskokeista. Me emme koskaan rarjoittaneet lyhyen matkan ohjuksia, katsotaan, mitä tapahtuu, Trump sanoi yhdysvaltalaislehti  Washington Examinerille .
 Rikkaiden maiden huippukokoukseen Ranskassa osallistuu myös Japanin pääministeri  Shinzo Abe .
 Hän pitää Pohjois-Korean viimeisintä ohjuskoetta selkeänä sääntörikkomuksena ja äärimmäisen valitettavana.
 – Lyhyen matkan ballistisen ohjuksen laukaiseminen rikkoo selkeästi oleellisia YK:n turvallisuusneuvoston päätöslauselmia, Abe sanoi AFP:n mukaan.
 Ydinaseneuvottelut eivät ole edenneet
 Trump sai aiemmin tässä kuussa  Kim Jong-unilta kirjeen , jossa tämä haluavansa jatkaa ydinaseriisuntaa koskevia neuvotteluja.
 Presidentti Trump on käyttänyt rutkasti poliittista ja diplomaattista vaikutusvaltaansa edistääkseen Pohjois-Korean ydinaseriisuntaa.
 Yhdysvaltojen ja Pohjois-Korean väliset neuvottelut ovat olleet jäissä sen jälkeen kun Kimin ja Trumpin tapaaminen Vietnamissa helmikuussa päättyi tuloksettomana. Myöhemmin kesäkuussa Koreoiden välisellä demilitarisoidulla alueella tavanneet Trump ja Kim sopivat jälleen keskustelujen aloittamisesta, mutta asia ei ole edennyt.
 Lue myös :
 KCNA: Kim valvoi Pohjois-Korean tuoreinta ohjuskoetta, jossa testattiin "uudentyyppistä asetta"
 Näin Pohjois-Korea kiertää talouspakotteita – "He tuottavat parempilaatuisia dollariväärennöksiä kuin mikään rikollisliiga"

Pohjois-Korea testasi lauantaina uutta raskasta raketinheitintä, kertoo maan valtiollinen media


Summary: Europarlamentaarikko Heidi Hautalan mukaan vastarinta kertoo kaipuusta perinteisiin sukupuolirooleihin.

Miltä sinusta tuntuisi, jos joka kerta harrastaessasi heteroseksiä joutuisit jännittämään raskaaksi tulemista tai mahdollisesta lapsesta elatusvastuuseen joutumista? Ja jos olet jotain muuta kuin hetero, kuinka hukassa olisit, jos sinulle ei koulussa eikä kotona kerrottaisi mitään erilaisista seksuaalisista suuntautumisesta?
 Tällaiset raskauden ehkäisyä ja seksuaalikasvatusta koskevat seksuaalioikeudet toteutuvat Suomessa varsin hyvin. Joissakin Euroopan maissa ne ovat kuitenkin tällä hetkellä vaarassa.
 Vanhoillisten ja konservatiivisten puolueiden noustua valtaan monessa maassa on myös seksuaalioikeuksien vastustus lisääntynyt, kertoo Vihreiden europarlamentaarikko  Heidi Hautala . Hän on jo useita vuosia ajanut naisten ja tyttöjen oikeuksia EU:n päätöksenteossa.
 – Niin sanotuista perinteisistä perhearvoista on tullut politiikan taisteluväline. Naisten ja tyttöjen seksuaalioikeuksien ajamista pidetään sekaantumisena perheiden sisäisiin asioihin, Hautala kuvailee.
 Niin käsittämättömältä kuin se pohjoismaisiin korviin kuulostaakin, niin moni EU-maa on muun muassa kieltäytynyt toimeenpanemasta perheväkivallan kriminalisoivaa  Istanbulin sopimusta . Lisäksi muun muassa aborttioikeutta on joissakin jäsenmaissa kavennettu ja koulujen seksuaalikasvatusta vastustettu tai heikennetty.
 Suomen hyvä tilanne ei ole itsestäänselvyys
 Vanhoilliset poliitikot haikailevat perinteisten sukupuoliroolien perään ja vierastavat sukupuolten ja seksuaalisten suuntautumisten moninaisuutta. EU:ssa ja Yhdysvalloissa parin vuoden ajan vallalla ollut takaperoinen kehitys huolestuttaa asiantuntijoita myös meillä.
 – Emme me Suomessakaan ole missään lintukodossa tai erillään muusta Euroopasta. Vaikka tilanne on meillä nyt hyvä, niin emme voi olla varmoja, että se tulevaisuudessa pysyy aina sellaisena, sanoo Väestöliiton vaikuttamistoiminnan asiantuntija  Riikka Kaukoranta .
 Väestöliiton aloitteesta Suomeen on  vastikään perustettu seksuaalioikeusverkosto . Se kokoaa yhteen joukon ihmisoikeuksia ajavia järjestöjä. Verkoston tarkoituksena on valvoa seksuaalioikeuksien kehitystä Suomessa, EU:ssa ja muualla maailmassa ja pyrkiä parantamaan niitä.
 Berliinissä osoitettiin maaliskuussa 2018 mieltä Puolan aborttilain tiukennuksia vastaan.  Omer Messinger / EPA
 Suurinta seksuaalioikeuksien vastustus on EU:n itäisissä jäsenmaissa, joissa katolinen kirkko vaikuttaa voimakkaasti yhteiskuntaan. Esimerkiksi Puolassa abortti ja jopa jälkiehkäisy on kielletty.
 Samankaltaista kehitystä on havaittavissa ainakin Unkarissa ja  Italiassa . Italiassa esimerkiksi abortti on laillinen, mutta sen tekeminen on Hautalan mukaan tehty erittäin vaikeaksi.
 Vanhoilliset voimat löytävät usein tukijoita populistisista puolueista. Hautala nostaa esimerkiksi Ranskan Kansallisen rintaman ja toisaalta myös kotimaan Perussuomalaiset. Moni muistaa yhä puolueen entisen puheenjohtajan  Timo Soinin  viime vuonna esittämät  abortin vastaiset puheenvuorot .
 Seksuaalioikeuksien heikentäminen koskettaa myös miehiä
 Naisten ja tyttöjen seksuaali- ja lisääntymisoikeudet ovat erottamaton osa myös miesten ja poikien hyvinvointia. Seksikielteisyys, ei-toivotun raskauden pelko ja seksuaalikasvatuksen puute koskettavat kaikkia sukupuolesta riippumatta. Lisäksi miehillä ja naisilla voi nykyään olla monenlaisia rooleja ihmissuhteissaan.
 Taantumuksellisille voimille tällainen kehityskulku ei sovi.
 – Pohjimmiltaan oikeuksien vastustuksessa on kyse yrityksestä palata perinteisiin roolimalleihin, joista kuvitteellinen ääriesimerkki on  Margaret Atwoodin   Handmaid´s Tale  -sarja. Se ei kuitenkaan kuulu moderniin yhteiskuntaan, Hautala kuvailee kärjistäen.
 Suomessa seksuaalioikeusverkosto haluaa nostaa esiin myös seksuaalisuuden ilon. Myönteinen, tutkimukseen perustuva ja normittamaton seksuaalikasvatus pitäisi taata kaikille lapsille ja nuorille asuinpaikasta ja seksuaalikasvatusta antavasta opettajasta riippumatta.
 – Seksuaalisuus on suuri nautinnon lähde ja voimavara. Jokaisella pitäisi olla oikeus toteuttaa omaa sukupuolisuuttaan ja seksuaalisuuttaan juuri kuten kokee omakseen, sanoo Riikka Kaukoranta Väestöliitosta.
 Turkin viranomaiset kielsivät seksuaali- ja sukupuolivähemmistöjen Pride-marssit tänäkin vuonna. Sadat ihmiset kokoontuivat silti Istanbulin kaduille tukemaan muun muassa transihmisten oikeuksia. Sedat Suna / EPA
 EU-parlamentissa on toistaiseksi onnistuttu tekemään seksuaalioikeuksien suhteen myönteisiä päätöksiä. Eri tahoilta tulevista seksuaalioikeuksia rajoittavista poliittisista pyrkimyksistä huolimatta europarlamentaarikko Heidi Hautala suhtautuu tulevaisuuteen toiveikkaasti.
 – Olen optimisti sen suhteen, että me pystymme puolustamaan modernia yhteiskuntaa, jossa seksuaalioikeuksia kunnioitetaan ja jossa ymmärretään, että perhe voi olla paljon muutakin kuin isä, äiti ja kaksi lasta.
 Aiheesta lisää:
 Haaveena seksimyönteinen Suomi – 50 vuotta täyttävä Sexpo vaatii seksuaalisuuden huomioimista kaikessa päätöksenteossa
 Kammottaako Handmaid´s Talen naiset synnytyskoneiksi alistanut maailma? Se johtuu siitä, että sarjan tapahtumat kuvaavat myös nykytodellisuutta
 The Handmaid´s Tale saa minut voimaan pahoin – siksi rakastan sitä

Seksuaalioikeuksien vastustus kasvaa Euroopassa – Edes perheväkivaltaa ei saisi vanhoillisten mielestä säännellä


Summary: Luitko jo nämä? Kokosimme sinulle viikon kiinnostavimpia juttuja, jotka saatoit arjen kiireessä ohittaa.

”Halusin ostaa perheelleni ruokaa, mutta jo kauppaan mennessä pelotti” – lue mitä peliriippuvainen ja 4 muuta tekisivät peliautomaateille
 Jokainen kauppareissu oli peliongelmaiselle  Tuija Pekkalalle  koitos. Hän tunsi kaupassa valtavaa häpeää ja ahdistusta pelaamisen pakonomaisuuden vuoksi. Pekkala on nyt toipuva peliriippuvainen ja työskentelee peliriippuvuus- ja päihdeohjaajana. Lue, mitä hän ja neljä muuta tekisivät peliautomaateille.
 Vartiokylän ala-asteen oppilaita koulurakennuksen edessä.  Matti Myller / Yle
 Lasten kuuluu sairastaa paljon ja opettajien oireet johtuvat vaihdevuosista – Näin hurjia väitteitä koulujen sisäilmaongelmien yhteydessä esitetään
 Monet asiantuntijat ovat sitä mieltä, että koulujen sisäilmaongelmien hoito on hajallaan liian monessa paikassa. Tiedonkulun ongelmat nousevat usein esille esimerkiksi aluehallintovirastoihin tehdyissä kanteluissa.
 Pekka Juntti Nina Susi
 Pekka Juntin kolumni: Maa täynnä ihania äijiä
 Julkinen keskustelu esittää miehen sortajana ja ongelmien lähteenä. Miehisyys on epäreilua vallankäyttöä, kouluvaikeuksia ja väkivaltaa. Unohtuu, että suomalainen mies on vuonna 2019 parempi kuin koskaan maamme historiassa, pohtii  Pekka Juntti  kolumnissaan. Tämän kolumnin voi myös kuunnella.
 Tänä vuonna suuri osa kansalaisista on saanut veronpalautukset jo elokuussa. Henrietta Hassinen / Yle
 Miten käytät syksyn veronpalautusrahat? Asiantuntijat neuvovat, kannattaako kuluttaa, maksaa laskut vai pistää rahat säästöön
 Ennen moni meistä hyödynsi veronpalautukset jouluostoksilla. Tänä vuonna suuri osa on kuitenkin saanut palautukset jo elokuussa. Jos olet aiemmin maksanut veronpalautuksilla jouluhankinnat, niin nyt on mietittävä asiat uusiksi. Miten veronpalautusrahojen kanssa kannattaisi toimia?
 Pienet teot -terveyssovellus pohjautuu tavanmuodostusteoriaan, jossa uusi tapa kytketään samaan, päivittäin toistuvaan tilanteeseen. Esimerkiksi  yksi punnerrus aamuisin kahvin tippumista odotellessa.  THL
 Kännykkäsovelluksella lupaavia tuloksia: vyötärönympärys pieneni ja ruokatottumukset paranivat
 Tyypin 2 diabeteksen ehkäisemiseen kehitetyllä kännykkäsovelluksella on saatu lupaavia tuloksia. Yllättäen miehet olivat aktiivisempia sovelluksen käyttäjiä kuin naiset.

Viisi kiinnostavaa juttua sunnuntai-iltaan: Kauppareissu hävetti peliriippuvaista, sisäilmaongelmien hoito hajallaan, kännykkäsovelluksen lupaavat tulokset


Summary: Kutsuntoista saa myöhästyä, mutta niistä ei saa jäädä pois ilmoittamatta.

Nuori mies saa postia Puolustusvoimilta jo heti alkuvuodesta. Kirjeessä kerrotaan, milloin ja missä kutsunnat järjestetään.
 Kokosimme listan asioista, jotka kannattaa muistaa ennen kutsuntoja ja itse tilaisuudessa. Olimme myös mukana kutsuntatilaisuudessa Kuopiossa.
 1. Tutustu eri vaihtoehtoihin jo etukäteen
 Kutsunnoissa tehdään kolme päätöstä: päätös palveluskelpoisuusluokasta, palvelusajankohdasta ja palveluspaikasta.
 Kutsuntoihin kannattaa valmistautua tutustumalla etukäteen kutsuntapostin mukana kotiin lähetettyyn Varusmies-kirjaseen tai Puolustusvoimien  verkkosivuihin . Niiden kautta saa tietoa eri palvelustehtävistä.
 Palvelukseen voidaan määrätä vain palveluskelpoinen asevelvollinen. Kelpoisuudesta päätetään niiden tietojen perusteella, jotka saadaan asevelvolliselta itseltään, terveystarkastuksesta tai mahdollisesta soveltuvuuskokeesta.
 Kutsunnoissa tehdään tarvittaessa päätös myös palveluksesta vapauttamisesta.
 2. Pidä huolta fyysisestä kunnosta
 Jos kunto on päässyt rapistumaan, tai haluat muuten kohottaa kuntoa ennen palveluksen alkua, kannattaa tutustua Puolustusvoimien  MarsMars.fi -kuntoilusovellukseen. Sovellus tarjoaa useita treeniohjelmia
 3. Ota henkkarit mukaan
 Muista ottaa mukaan ajokortti, passi tai poliisin myöntämä henkilöllisyystodistus. Ota mukaan myös lääkärintodistus, jos terveydentilassasi on tapahtunut joku muutos ennakkoon tehdyn terveystarkastuksen jälkeen.
 4. Ilmoita, jos et pääse paikalle
 Jos tiedät jo hyvissä ajoin, että et pääse paikan päälle esimerkiksi leikkauksen tai muun syyn takia, ilmoita siitä oman alueesi aluetoimistoon. Viime hetken sairastumisestakin pitää olla lääkärin kirjoittama todistus.
 Siilinjärveläinen Onni Martikainen tuli Kuopion kutsuntoihin, koska hän on Siilinjärven kutsuntojen aikaan työharjoittelussa Sveitsissä. Martikainen kouluttautuu parhaillaan lentokoneasentajaksi ja varusmiespalveluksen hän haluaa suorittaa apumekaanikkona lennostossa.   Sami Takkinen / Yle
 Jos et ole ilmoittanut esteestä ja et saavu paikalle, aluetoimiston upseerit soittavat perääsi. Esimerkiksi Kuopion kutsunnoista soitettiin muutamalle poissaolijalle. Paikalle voi siis tulla myöhässä, mutta ei voi olla poissa ilmoittamatta.
 5. Varaudu juhlapuheisiin
 Kuopiossa kutsuntatilaisuus alkoi maanantaiaamuna klo 9. Kutsuntakirjeessä paikalle pyydetään tulemaan varttituntia aikaisemmin, jonka aikana kerrottiin päivän ohjelma.
 Tasan klo 9 majuri  Mika Saastamoinen  pyysi kaikkia nousemaan ylös. Tämän jälkeen Saastamoinen ilmoitti osaston (tarkoittaa joukkoa, joka oli paikalla kutsunnoissa) Pohjois-Savon aluetoimiston päällikölle everstiluutnantti  Markku Puustiselle .
 Kuopion aluetoimiston päällikkö everstiluutnantti Markku Puustinen kertoo, että viime vuonna Pohjois-Savossa noin 70 prosenttia ikäluokasta päätyi palvelukseen.   Sami Takkinen / Yle
 Tilaisuuden ensimmäisen 45 minuutin aikana kuultiin puolustusvoimien, kaupungin ja seurakuntien edustajien puheet.
 Tervehdyspuheenvuorojen jälkeen ei taputeta.
 Kutsunnoissa saattaa olla paikalla sotaveteraaneja. Kuopiossa kutsuntoja seurasi 94-vuotias alikersantti  Panu Muraja .
 Puheiden lomassa näytettiin kaksi videota. Toisessa esiteltiin puolustusvoimien eri joukko-osastoja. Toisessa videossa veteraanit kertoivat omista kokemuksistaan sodan aikana. Osa pohti, mitä he ajattelevat Suomen puolustamisesta nyt.
 Kutsunnoissa saa välipalaa. Kuopiossa tarjolla oli kahvia ja täytetyt sämpylät jokaiselle. Kahvitauolla edestakaisin kulkevia nuoria miehiä muistutettiin, että lakki kuuluu ottaa pois päästä sisälle tultaessa.
 6. Valmistaudu vastaamaan terveyskyselyyn
 Kutsunnoissa vastataan Sotilaslääketieteenkeskuksen terveyskyselyyn. Kysymykset liittyvät kutsunalaisen fyysiseen ja psyykkiseen terveydentilaan sekä sosiaaliseen ja taloudelliseen tilanteeseen.
 7. Huoliasi kuullaan
 Itse kutsuntainfo alkaa kaiken edellä kerrotun jälkeen. Kuopiossa se alkoi klo 10.30. Infossa kerrottiin muun muassa eri palvelusvaihtoehtoja ja esiteltiin Pohjois-Savon kiintiöjoukko-osastoja. Samalla käytiin läpi varusmiehen sosiaalisiin asioihin liittyviä seikkoja, joita on hyvä ottaa huomioon ennen varusmiespalvelusta.
 Kutsunnoissa on aina mukana Aikalisä-työntekijä, jonka kanssa voi keskustella omasta elämäntilanteesta, oli huoli mikä tahansa. Osassa kutsuntoja jokainen kutsunnanalainen käy myös Aikalisä-työntekijän pakeilla. Työntekijä auttaa koko palvelusajan, kutsunnoista siviiliin.
 8. Kutsuntalautakunta tekee lopullisen päätöksen
 Kutsuntalautakunnat aloittavat työskentelynsä infon jälkeen. Kuopiossa kutsunnanalaiset oli jaettu etukäteen kolmeen ryhmään. Ryhmät oli nimetty Nato-radioaakkosien mukaan: Alfa, Bravo ja Charlie.
 Tämän jälkeen jokainen ryhmän jäsen kutsuttiin toimistosihteerin luokse, joka ohjasi nuoren kutsuntalautakunnan eteen. Tarvittaessa nuori käy ennen lautakuntaa joko sairaanhoitajan ja lääkärin tai sairaanhoitajan tai lääkärin luona. Lääkäri ei välttämättä ole sama henkilö, joka on tehnyt ennakkoterveystarkastuksen
 Aleksi Honka-Hallila kutsuntalautakunnan edessä. Lautakunnan jäsenet ovat majuri Mika Saastamoinen (keskellä), yliluutnantti Jarmo Kolu (oikealla) ja kunnan edustaja Mika Murtorinne (vasemmalla). Sami Takkinen / Yle
 Kutsuntalautakunta päättää siis palveluskelpoisuudesta ja sen perusteella palvelukseen määräämisestä tai palveluksesta vapauttamisesta.
 9. Älä poistu paikalta ennen kuin saat luvan
 Isommilla paikkakunnilla pääsyä kutsuntalautakunnan eteen saattaa joutua odottamaan monta tuntia. Paikalta voi poistua välillä. Se kannattaa kuitenkin muistaa, että lopullisesti kutsuntatilaisuudesta saa poistua vasta sen jälkeen, kun on saanut siihen luvan.
 Ajankuluksi kutsunnanalaisille esitellään kiintiöjoukko-osastojen ja erikoisjoukkojen aineistoa ja taisteluvarustusta.
 10. Kutsuntoihin on päästävä
 Asevelvollisuuslain mukaan oppilaitoksen tai työnantajan on annettava kutsunnanalaiselle mahdollisuus osallistua tilaisuuteen.
 10+1 Kenellä on motii ja kenellä ei?
 Kenenkään motivaatiota ei testata erikseen. Sopivaa testiä ei ole edes olemassa. Motivaatiotaso paljastuu yleensä palveluksen aikana. Tarvittaessa asiasta keskustellaan avoimesti alokkaan kanssa.
 Sen sijaan puolustustahtoa mitataan aika ajoin arvotutkimuksissa. Esimerkiksi viime vuoden marraskuussa uutisoitiin, että  vain joka toinen nuori on valmis puolustamaan aseellisesti Suomea .
 Lue lisää:
 Varusmiesliitto haluaa naiset kutsuntoihin, Puolustusvoimat vastustaa – puolustusministeri Kaikkonen: "Asiaa kannattaa selvittää"

Tiesitkö nämä 10+1 asiaa kutsunnoista? Seurasimme, mitä kutsunnoissa nykyisin tapahtuu


Summary: Iltapäivällä Mallorcan pohjoisosassa sattuneen onnettomuuden syy ei ole tiedossa.

Seitsemän ihmistä on kuollut Mallorcalla sattuneessa helikopterin ja ultrakevyen lentokoneen törmäyksessä.
 Kaikki koneiden matkustajat kuolivat onnettomuudessa.
 Kuolleista viisi oli helikopterin kyydissä onnettomuuden sattuessa. Heistä kahden kerrotaan olleen alaikäisiä.
 Paikallisen  Diario De Mallorca  -lehden mukaan kopterissa matkusti pilotin lisäksi pariskunta ja heidän kaksi lastaan. Tätä tietoa ei ole vahvistettu.
 Turmassa kuolleiden kansallisuus on vielä epäselvä.
 Paikallismedian mukaan helikopterissa nähtävyyksiä katselemassa oli ainakin yksi italialainen. Muiden uhrien uskotaan olleen saksalaisia.
 Pienlentokoneessa matkusti kaksi aikuista paikallista miestä.
 Onnettomuuden syy ei ole tällä hetkellä selvillä. Tiedossa on se, että koneet törmäsivät toisiinsa kesken lennon.
 Onnettomuus sattui iltapäivällä hieman ennen kello 14 paikallista aikaa turistien suosiman lomasaaren pohjoisosassa.

Seitsemän ihmistä on kuollut helikopterin ja ultrakevyen lentokoneen törmäyksessä Mallorcalla – kuolleista kaksi on alaikäisiä


Summary: Ilma on loppukesän tapaan kosteaa, joten aamusumut ovat mahdollisia. Sateet jäävät kuitenkin hyvin vähäisiksi.

Sää jatkuu kesäisen lämpimänä ainakin syyskuun alkupuolelle asti.
 Alkavalla viikolla on kesäisen lämmintä ja aurinkoista. Etelä- ja Keski-Suomessa lämpötilat kohoavat laajalti yli 20 asteen, länsirannikolla ja sisämaassa paikoin jopa hellelukemiin.
 – Keskiviikkona hellelukemia mitattaneen Pohjois-Pohjanmaata myöten ja vielä torstainakin maan eteläosissa on helteistä, Ylen meteorologi  Matti Huutonen  kertoo.
 Lapissakin mittari kohoaa viikon puolivälissä parinkymmenen asteen tuntumaan.
 – Viikon mittaan vähäisiä sateita liikkuu lähinnä pohjoisimman Lapin yli, mutta muutoin on poutaa, ennustaa Huutonen.
 – Ilma on kuitenkin loppukesän tapaan kosteaa. Kosteus näkyy siinä, että öisin ja aamuisin voi olla sumuista tai utuista. Sekin on mahdollista, ettei sumu päivän aikana hälvene lainkaan, Huutonen sanoo.
 Matti Huutonen / Yle Sää
 Yölämpötilat ovat ajankohtaan nähden pohjoisessa harvinaisen korkeita, mittarin pysytellessä 10 asteen yläpuolella. Toistaiseksi siis Lappiin ei ole luvassa yöpakkasia, jotka toisivat ruskan värit mukanaan.
 – Tämän hetkisen ennusteen mukaan viikonlopun lähestyessä lännestä on saapumassa ainakin jonkinlainen matalapaine, joka voi tuoda hetkiseksi vähän viileämpää ilmaa ja sateita, Huutonen kertoo.
 Lämmin sää jatkuu kuitenkin Huutosen mukaan vielä ainakin syyskuun ensimmäisellä viikolla, lämpötilan kohotessa monin paikoin 20 asteen tuntumaan.

Ensi viikolla luvassa hellelukemia – Ruskasta ei ole vielä tietoakaan Lapissa


Summary: Antti Rinne tuntuu muistavan edellisistä hallituksista kolme asiaa, joita välttää, Ari Hakahuhta kirjoittaa.

Pääministeri  Antti Rinne  (sd.) tokaisi Pääministerin haastattelutunnilla yhden lauseen, jonka avulla voi ymmärtää hänen tapaansa pitää hallitusta kasassa, johtaa hallitusta.
 – Keskustelun pitää olla sallittua hallituspuolueissakin, kun ei olla yhtä puoluetta, kiteytti Rinne.
 Hallituksen kahnaukset alkutaipaleella etenkin keskustan ja vihreiden välillä metsien hakkuumahdollisuuksista ja ilmastopolitiikasta eivät ole pääministeriltä jääneet huomaamatta.
 Rinne yrittää tehdä hallituksen koossa pysymisen kannalta välttämättömyydestä hyveen. Kiistely on johonkin rajaan asti sallittua julkisuudessa niin hallituksen kuin hallituspuolueidenkin sisällä.
 Tähän mennessä Rinne on omien sanojensa mukaan muutaman kerran sanonut ministereille, että julkista keskustelua voisi välttää ja hakea hallituksen sisällä yhteistä linjaa.
 Ensimmäinen Rinteen vältettävä kompastukivi on , ettei aatteellisesti edeltäjäänsä leveämpi hallitus ole yhtä puoluetta. Eikä edes yritä olla.
 Pääministeri Antti Rinne teki hallituksen sisäisestä tilanteesta selkoa  Yle Radio Suomen Pääministerin haastattelutunnilla .
 Keskusta tarvitsee näkyvyyttä ja karttaa apupuolueen leimaa
 Vihreät ja erityisesti keskusta ovat käyttäneet mahdollisuuden julkisiin sanaharkkoihin tehokkaasti hyväkseen. Etenkin keskusta tarvitsee näkyvyyttä, ettei se eduskuntavaalien romahduksen jälkeen hautaudu Antti Rinteen hallituksen näkymättömiin.
 Metsähakkuiden ja ilmastopolitiikan lisäksi näyttävä budjettitaisto on syntynyt toimittajien suosiollisella avustuksella keskustaministereiden jäsentenvälisenä korkeakoulujen rahoista.
 Laitetaanko hallituskauden lisärahat jakoon heti ensi vuonna, kuten tiede- ja kulttuuriministeri  Hanna Kosonen  (kesk.) haluaa vai jaksotettuna koko hallituskaudella, kuten valtiovarainministeri  Mika Lintilä  (kesk.) esittää?
 Rinne luottaa, että hallitusohjelma pitää hallituksen kasassa
 Antti Rinne on oivaltanut tilanteensa pääministerinä. Olisi toivotonta yrittää löytää hallituspuolueiden täydellistä yksimielisyyttä suuriin ja hankaliin poliittisiin kysymyksiin.
 Tärkeämpää on löytää sopu hallituksen linjaksi, jota kaikki hallituspuolueet sitoutuvat puolustamaan, ajoittaisesta julkisesta kinastelusta huolimatta.
 Rinteen toimintatapa pääministerinä muistuttaa sitä, mitä hänestä on kerrottu ammattiyhdistys- ja oppositiojohtajana. Jos asiat sujuvat Rinteen mielestä hallitusohjelman mukaisesti kohti tavoitetta, ei pikkuasioihin kannata puuttua.
 Vasta myöhemmin nähdään, auttaako kinastelun salliminen kohtuurajoissa Rinteen hallituksen pystyssä pysymistä vai laajeneeko keskustelu hallitusta hajottavaksi.
 Vaikka aiempi pääministeri  Juha Sipilä  (kesk.) julisti kautensa alussa perusporvarihallituksensa olevan kuin yhtä suurta hallituspuoluetta, ei kuvaus pitänyt paikkaansa.
 Sote eli sosiaali- ja terveyspalvelu-uudistuksen riitojen vuoksi  Sipilä uhkasi hallitustaan hajottamisella  jo ensimmäisten räntäsateiden aikaan marraskuussa.
 Antti Rinne on 25. pääministeri, jota on haastateltu Yle Radio Suomen Pääministerin haastattelutunnilla. Kuvassa toimittajina vasemmalta Ari Hakahuhta ja  Petri Kejonen Ylestä sekä Teija Sutinen Helsingin Sanomista. Neljäntenä toimittajana oli Kreeta Karvala Iltalehdestä. Roni Rekomaa / Lehtikuva
 Rinteen hallituksen pitää tuottaa ratkaisuja työllisyyden kasvuun
 Toinen vältettävä kompastuskivi  Antti Rinteellä on, ettei aatteellisesti leveä hallitus saa ajautua toimintakyvyttömäksi.
 Tästä on  Rinteellä omakohtaistakin kokemusta  valtiovarainministerinä  Alexander Stubbin  (kok.) johtamasta hallituksesta. Stubb peri  Jyrki Kataiselta  (kok.) hallituksen, joka loppupäivinään äänesti omiakin esityksiään vastaan eduskunnassa.
 Mikäli Rinteen hallitus ei pysty tuottamaan ratkaisuja työllisyyden paranemiseen, alkavat vaikeudet kasaantua. Jos työllisyys ei parane, hupenevat mahdollisuudet vaalilupausten toteuttamiseen.
 Hallitusohjelmassa on jätetty avoimeksi yksityiskohdat, miten toimitaan, jos työllisyys ei parane eikä raha riitä hyviin aikeisiin. Luvassa voi olla neljä vuotta jatkuvaa budjettineuvottelua.
 Tätä toimintakykyä mitataan ensimmäistä kertaa toden teolla koko hallituksen syyskuun budjettineuvotteluissa, siinä kuuluisassa riihessä.
 Eri ministerit Rinnettä myöten ovat luvanneet ratkaisuja budjettiriiheen työllisyyden parantamiseksi. Apuja hallitus odottaa lisäksi työmarkkinajärjestöjen neuvotteluista.
 Seuraavan kerran hallituksen toimintakykyä on syytä arvioida ensi kevään niin kutsutussa kehysriihessä. Hallitus päivittää julkisen talouden suunnitelmaansa. Jälleen on lupa odottaa toimia työllisyyden parantamiseksi.
 Palkkaneuvottelujen kommentointi on nuoralla taiteilua
 Kolmas vältettävä kompastuskivi  pääministerille on entisen ammattiyhdistysjohtajan kiusaus opastaa työnantajien ja työntekijöiden palkkaneuvotteluja liian yksityiskohtaisesti.
 Juha Sipilän hallitus tulehdutti välinsä ammattiyhdistysliikkeeseen laatimalla ehdollisen leikkauslistan, jos työmarkkinoilla ei synny yhteiskuntasopimusta. Lopulta syntyi kilpailukykysopimus.
 Vuonna 2007 aloittaneen  Matti Vanhasen  (kesk.) porvarihallituksen valtiovarainministeri Jyrki Katainen joutui useaan otteeseen selittämään,  mitä hallitus ja kokoomus olivat luvanneet sairaanhoitajille  – ja mitä eivät.
 Pääministerin haastattelutunnilla Antti Rinne rohkeni luonnostella ratkaisua kiistaan kilpailukykysopimuksen lisätyötunneista. Siis ovatko kolmen työpäivän suuruiset lisätunnit pysyviä vai eivät.
 Rinne hahmotteli sovun tieksi lisätyötuntien käyttämistä tulevaisuudessa täydennyskoulutukseen, "jos hyvää tahtoa on asioita ratkaista".
 Hoitajatkin mainittiin.
 Hallituksella on tarve saada lisää hoitajia ja lääkäreitä terveydenhuoltoon. Kaksi merkittävää tekijää alojen kiinnostavuuteen ovat palkka ja henkilöstön riittävyys.
 – Molempiin asioihin pitää löytää myös hoitajien osalta ratkaisuja, sanoi Antti Rinne.
 Jokaisesta ministerin kommentista joku voi yrittää etsiä tukea näkemyksilleen. Niin on käynyt aiemminkin.
 Analyysin kirjoittaja oli haastattelijana Antti Rinteen ensimmäisellä Pääministerin haastattelutunnilla sunnuntaina 25.8.
 Lisää aiheesta:
 Kuuntele tästä: Pääministerin haastattelutunti Yle Radio Suomi
 Pääministerin mukaan hyökkäys poliiseja kohtaan kertoo muutoksesta yhteiskunnassa – Rinne haastattelutunnilla: "Pahaa on tapahtunut jo nyt"

Analyysi: Pääministeri Antti Rinne sietää sanaharkat hallituksessa, koska keskustan ja vihreiden eroja ei voi lakaista maton alle


Summary: Lahtelaisperhe on joutunut muistuttamaan omasta yksityisyydestään, kun salamasta syttynyt tulipalo on houkutellut uteliaita jopa kotipihaan asti.

Kun salama iski viime viikolla Kilpisten perheen omakotitaloon, koko perhe oli kotona. Perheen äiti,  Taija Kilpinen , juoksi sukat jalassa ulos ja huomasi, että piipun vierestä nousee savua. Hän pyysi perhettään soittamaan hätäkeskukseen, haki palosammuttimen ja ehti vielä tyhjentää jauhesammuttimen välikatolle. Oli jo liian myöhäistä.
 Viikkoa myöhemmin Taija Kilpinen istuu lastensa kanssa palaneen kotinsa ulkoportailla.
 – Uskomaton olotila. Todella väsynyt. Tuntuu, että muistaako sitä hoitaa kaikki ne asiat, jotka pitäisi. Hirveä ikävä, perheen äiti sanoo.
 – Eihän tässä kauhean hyvin ole saanut nukuttua. Monesti, kun tulee esimerkiksi kaupasta, meinaa tulla tänne. Sitten ajattelee, että vittuuks mä täällä teen, sanoo 21-vuotias  Miro Kilpinen .
 Jätekuljetukset on peruttu. Vakuutusyhtiön kanssa on käyty alustavia keskusteluja. Ne ainoat vaatteet, jotka perhe sai kotoaan mukaansa, on pesty ystävien pesukoneessa. Perhe on tehnyt surutyötä, mutta joutunut myös hoitamaan juoksevia asioita.
 Monesti, kun tulee esimerkiksi kaupasta, meinaa tulla tänne. Sitten ajattelee, että vittuuks mä täällä teen.  Miro Kilpinen
 Kilpiset ovat saaneet majoittua ystäviensä asunnossa. Apua on saatu niin ystäviltä, sukulaisilta, SPR:ltä kuin tuntemattomilta kaupunkilaisiltakin.
 Taija Kilpinen kertoo olevansa kiitollinen – ja samaan aikaan tuntevansa olonsa turvattomaksi. Perheen rakkaasta kodista on tullut kaupungissa yleinen nähtävyys.
 Sini, Miro, Taija ja Timi Kilpinen olivat palon syttymishetkellä sisällä talossa, mutta kukaan heistä ei loukkaantunut. Myös perheen isä, Mika Kilpinen, oli onnettomuuden aikaan kotona.  Meeri Niinistö / Yle
 Kilpisten talon ohi kulkee autotie, toisella sivustalla taas kävelytie, jolle vie portti talon puutarhasta. Vaikka taloa vartioidaan, ovat uteliaimmat tulleet pihaan asti ihmettelemään tulipalon jälkiä.
 – Tuo portti oli avattu. Ihmiset ovat nousseet toistensa olkapäille ja kuvanneet. Tiellä on jatkuvaa liikennettä. Hyvä, etteivät ojaan aja, kun kaulat pitkällä katsovat, kertoo Taija Kilpinen.
 Tulipalosta on puhuttu myös sosiaalisessa mediassa. Miksi pitää vielä tulla paikan päälle katsomaan, kysyy perheen äiti.
 – Mitä he odottavat näkevänsä? Ymmärrän, että lähistöllä ollaan huolissaan, mutta suurin osa ihmisitä on vain uteliaita.
 Aiemmin on uutisoitu, että onnettomuustilanteita kuvaavat ihmiset  hidastavat pelastustöitä . Myös onnettomuuspaikalle ainoana pysähtynyt  on kertonut tarinansa Ylelle . Punaisen Ristin valmiuspäällikkö  Tommi Virtaselle  on kuitenkin uutta, että ihmiset ajavat varta vasten onnettomuuksien raunioille kuvaamaan.
 Kielloista huolimatta uteliaimmat ovat tulleet Kilpisten kotipihaan asti.  Meeri Niinistö / Yle
 Katastrofit tulevat lähelle ja niihin ollaan totuttu
 Virtasen mukaan taustalla voi olla sosiaalisen median tuoma ajattelutavan muutos. Aikamme uutishakuisuuskin ruokkii ajatusta, että kaiken pitää olla jaettavissa ja nähtävillä heti, hän sanoo.
 – Yhteiskunta on tullut nopeatempoisemmaksi ja katastrofit tuodaan lähemmäksi, ovat ne sitten täällä kotimaassa tai maailmalla.
 Traumaattisen onnettomuuden jälkeen olisi kuitenkin tärkeää antaa onnettomuuden uhreille tilaa ja rauhaa palautua. Turha utelu ja pällistely saattavat jopa pahentaa tilannetta.
 – Tällaisen tilanteen jälkeen tulisi antaa yksityisyyttä, tilaa ja rauhaa palautua. Trauman kokeminen ja sureminen tapahtuvat rauhassa helpommin. On tärkeää auttaa henkilöä pääsemään takaisin jaloilleen yksityisyyttä kunnioittaen. Trauman esille tuominen ehkä jopa syventää traumaa, Varsinais-Suomen piirin valmiuspäällikkö Virtanen sanoo.
 Palo kyti vielä seuraavana päivänä, ja palokunta jouduttiin soittamaan uudestaan paikalle. Lopulta sammutusvettä jouduttiin käyttämään niin paljon, että talon välikatto painui alas. Kuvassa kuumuudesta sulaneet hehkulamput, joiden sisälle on valunut vettä. Talossa oli palovaroittimet, mutta Taija Kilpinen otti ne katosta irti, sillä ne huusivat vielä monta päivää tulipalon jälkeen.  Meeri Niinistö / Yle
 Punaisen Ristin Virtanen haluaa muistuttaa, että vaikka koti olisikin palanut, lain silmissä se on edelleen  kotirauhan  piirissä. Esimerkiksi toisen kotia kuvatessa saattaa syyllistyä yksityisyyttä rikkoviin rikoksiin.
 Vaikka talo onkin palanut, se on silti koti, muistuttaa myös Taija Kilpinen.
 – Tämä ei ole mikään yleisönähtävyys. Tuntuu ihan hirveältä, Taija sanoo.
 – Minua alkoi tosi paljon ärsyttää. Ei kukaan tykkäisi, että minä menisin niiden taloon yhtäkkiä sisään, että "minä tulin nyt tänne katselemaan", sanoo myös perheen 16-vuotias  Timi Kilpinen .
 Mitäänhän tässä ei ole pelastettavaa, kaikki on ihan mennyttä.  Taija Kilpinen
 Pihamaalla lojuu hiiltyneitä huonekaluja, leikkikaluja, vaatteita ja talon rakenteista revittyä puuta. Kilpisten omaisuus on pitkin poikin puutarhaa. Siitäkin syystä uteliaiden katseet tuntuvat pahalta.
 – Tämä on rikkinäisten, palaneiden tavaroiden kaatopaikka. En osaa sanoa, onko täältä etsitty jotakin. Mitäänhän tässä ei ole pelastettavaa, kaikki on ihan mennyttä.
 Palo sai alkunsa salaman iskusta. Salama iski mahdollisesti savupiippuun, sytyttäen yläkerrassa tulipalon.  Meeri Niinistö / Yle
 "Mikä todennäköisyys edes on, että ukkonen iskee taloon näin?"
 Viikko on ollut työntäyteinen. Talosta on pitänyt pelastaa kaikki pelastettavissa oleva, ennen kuin sammutusvesi tuhoaa viimeisetkin rippeet.
 Kilpiset ovat joutuneet myös vastaamaan moniin uteliaisiin, osin tungetteleviinkin kysymyksiin.  Sini Kilpinen  kertoo, että koulussa luokkakaverit ovat onneksi ymmärtäneet, kun hän on sanonut, ettei aiheesta keskusteleminen tunnu hyvältä.
 – Olen sanonut, että en jaksa vastata. En minä jaksa keskustella siitä asiasta.
 Perheen äidiltä on tiedusteltu, millainen turvavarustelu talossa on ollut. Se on Taija Kilpisen mukaan loukkaavaa.
 – Oliko teillä oikeanlaiset ukkosensuodattimet ja kaikkea sellaista. Mikä todennäköisyys edes on, että ukkonen iskee taloon näin? Toivon, että ei oltaisi niin syyttäviä.
 Kilpiset ehtivät ottaa mukaansa puhelimet, passit ja valokuvat. Jokaisella perheenjäsenellä oli vain yksi vaatekerta mukanaan.  Meeri Niinistö / Yle
 Kuitenkin Taija Kilpinen on saanut myös lukuisia kannustavia, myötätuntoisia viestejä tuntemattomiltakin ihmisiltä. Ystävällinen katse on hänen mukaansa paras tapa ottaa osaa perheen suruun.
 – On hirveää, kun joku tunnistaa minut kadulla ja alkaa puhumaan. Minua alkaa aina itkettää. Se on tuntunut ihanimmalta, kun joku on katsonut myötätuntoisesti. Että tietää, että toinen toivoo vain kaikkea hyvää, kun sanoja ei tässä tilanteessa ole.
 Nyt perhe etsii sopivankokoista vuokra-asuntoa Lahdesta. Työtä riittää vielä tehtäväksi ja Taija Kilpinen toivoo, että he saisivat jatkaa surutyötä kaikessa rauhassa.
 – Kyllä tämän ehtii näkemään, ei kaikkien tarvitse käydä ajamassa tästä ohi. Toivon, että meille annettaisiin tilaa olla tässä, jotta ei tarvitsisi koko ajan pelätä, onko joku meitä kyttäämässä. Tämä on meille niin surullinen paikka.

Kun Kilpisen perheen koti paloi, raunioista tuli tirkistelykohde: "Hyvä, etteivät ojaan aja, kun kaulat pitkällä katsovat"


Summary: Lentokentällä oli sunnuntai-iltana poikkeustilanne.

Vaasan lentokentän terminaali evakuoitiin sunnuntai-iltana pommiuhkan vuoksi. Poliisi ei kuitenkaan löytänyt mitään epäilyttävää matkalaukusta, jonka epäiltiin aiheuttavan vaaraa.
 Poliisi tviittasi asiasta illalla.
 Lentoaseman päällikkö  Petri Lampi  kertoo, että sai tiedon pommiuhkauksesta kentän henkilökunnalta.
 Vaasan lentokenttäterminaali 25. elokuuta. Hans-Mikael Holmgren / Yle
 – En tiedä tarkkaa lukumäärää, mutta matkustajia on ollut paikalla terminaalissa, Lampi sanoo Ylelle.
 Terminaali evakuoitiin, mutta nyt kun poliisi on todennut tilanteen turvalliseksi, kentän toiminta voi jälleen jatkua.

Vaasan lentokentällä evakuoitiin terminaali pommiuhkan vuoksi – Poliisi: mitään epäilyttävää ei löytynyt


Summary: Yhdysvaltojen presidentti Donald Trump ei tavannut Iranin ulkoministeriä.

Ministerit, ministeriöt ja valtioneuvosto

Iranin ulkoministeri  Mohammed Javad Zarif  poistui rikkaiden maiden G7-kokouksesta sunnuntaina alkuillasta niin pian kuin oli sinne tullutkin.
 Ranskalaisviranomaiset kertoivat uutistoimisto Reutersille, että Zarif kävi vierailunsa neuvotteluja yli kolme tuntia, joista 30 minuuttia huippukokousta isännöivän Ranskan presidentin  Emmanuel Macronin  kanssa.
 Zarif kertoo keskustelleensa presidentti Macronin kanssa Iranin ydinaseohjelmasta.
 Zarifin mukaan keskusteluja on käyty ainakin britti- ja ranskalaisviranomaisten kanssa. Twitterissä ulkoministeri totesi kuitenkin, että ”edessä on vaikea tie, mutta sitä kannattaa yrittää”.
 Iranilaisministerin vierailusta ei kerrottu julkisuudessa etukäteen. Ranskalaisviranomaisten mukaan huippukokoukseen osallistuvia maita tiedotettiin Zarifin vierailusta hyvin lyhyellä aikajänteellä, joskin ”niin pian kuin mahdollista”.
 Ranskalaislähteiden mukaan osapuolten on tarkoitus pitää useita Iranin ydinaseohjelmaa käsitteleviä tapaamisia ennen kuin huippukokous loppuu maanantaina.
 Trump ja Zarif eivät neuvotelleet
 Iranin ulkoministeriön mukaan Zarif ja Yhdysvaltojen presidentti  Donald Trump  eivät neuvotelleet keskenään.
 Maiden välit ovat kiristyneet sen jälkeen, kun Yhdysvallat irtautui Iranin ydinsopimuksesta.
 Diplomaattilähteiden mukaan G7-maiden johtajat yrittivät huippukokouksen illallisella tuloksetta vakuuttaa Trumpia nostamaan öljyä koskeviat pakotteet.
 Saksan liittokansleri Angela Merkel puhui G7-kokouksessa sunnuntaina. Ian Langsdon / Epa
 Saksan liittokansleri  Angela Merkelin  mukaan Iranin ja Yhdysvaltojen välisten jännitteiden purkamisessa kannattaa tarttua jokaiseen tilaisuuteen.
 – Meidän täytyy löytää tapa lievennyksille. Jos näin ei tehdä, joudumme pelkäämään, että Iran rikkoo ydinasesopimusta entisestään, Merkel sanoi toimittajille uutistoimisto Reutersin mukaan.
 Liittokansleri kommentoi myös Amazonin sademetsäpaloja. Merkelin mukaan Saksa jatkaa keskustelua Brasilian kanssa sademetsien uudelleenmetsityksestä sen jälkeen, kun Amazonin alueella riehuvat metsäpalot on saatu sammutettua.
 – Kyse on tietenkin Brasilian maaperästä, mutta sademetsien osalta kyseessä on globaali kysymys. Meidän täytyy löytää yhteisiä ratkaisuja, Merkel sanoi uutistoimisto AP:n mukaan.

Iranin ulkoministerin salamavierailu sekoitti G7-kokouksen – neuvottelut Iranin ydinaseohjelmasta jatkuvat


Summary: Uusi laki olisi kieltänyt abortin teon kahdeksan raskausviikon jälkeen.

Planned Parenthood (yleishyödyllinen yhteisö)

Kansas Cityssa tuomari  Howard Sachs  esti uuden lain voimaantulon tiistaina hyllyttämällä sen vain päivää ennen kuin lain piti astua voimaan.
 Missourissa suunniteltiin aborttikieltoa kahdeksan raskausviikon jälkeen. Laki olisi tehnyt poikkeuksen hätätapauksissa, mutta ei esimerkiksi insestin ja raiskauksen uhrien kohdalla.
 Seksuaaliterveysjärjestö Planned Parenthood sekä perustuslain takaamia kansalaisoikeuksia ja -vapauksia puolustava ACLU olivat vieneet uuden lain liittovaltion tuomarin käsiteltäväksi vedoten sen olevan perustuslain vastainen ja ristiriidassa vuoden 1973 Yhdysvaltain korkeimman oikeuden Roe v. Wade -päätöksen kanssa, joka laillisti abortin valtakunnallisesti.
 Toukokuussa  Missourissa  tuomioistuin esti entistä tiukempien aborttilakien voimaantulon. Ilman oikeuden päätöstä laki olisi kesäkuun alusta alkaen kieltänyt abortit heti, kun sikiön sydänäänet alkavat kuulua.
 Useissa republikaanijohtoisissa Yhdysvaltain osavaltioissa on säädetty viime aikoina laki, joka kieltää abortin sikiön sydämenlyöntien kuuluessa. Yhtään lakia ei ole vielä voimassa, sillä tuomarit ovat muuallakin joko estäneet niiden toimeenpanon tai niistä on valitettu oikeuteen.
 Missouri on jo nyt yksi tiukimmista aborttiin suhtautuvista osavaltioista. Osavaltiossa toimii vain yksi aborttiklinikka, jonka toiminnasta vastaa Planned Parenthood.

Liittovaltion tuomari esti Missourin uudet aikeet tiukemmasta aborttilaista


Summary: Amazonin tulipalot säikäyttivät osan soijansyöjistä. Paloalueilta ei tule Suomeen ainakaan kovin paljon soijaa, sanovat rehuvalmistajat, kauppaketjut ja ympäristöjärjestö WWF.

Naudanlihan mutta ennen kaikkea  soijan tuotannolla on  vahva kytkös  Amazonin viidakon viimeaikaisiin roihuihin. Sademetsää palaa paitsi kuivuuden vuoksi myös siksi, että soijantuottajat haluavat lisää tilaa viljelyksilleen.
 Soijan kysyntä on nyt erityisen kovaa Kiinassa. Kun Kiina ei huoli enää pohjoisamerikkalaista soijaa Yhdysvaltojen kanssa käymänsä kauppasodan vuoksi, se tarvitsee yhä kasvavaan kysyntäänsä soijaa muualta. Sitä se hakee  Brasiliasta .
 Soijatuotannon  eettisyys  on noussut länsimaiseen keskusteluun aiempaa näkyvämmin Amazonin tulipalojen seurauksena. Esimerkiksi  Ranska  haluaa jäädyttää syntymässä olevan EU–Mercosur-kauppasopimuksen metsän polttamisen vuoksi.
 Suomessa soijaa on  suuressa osassa ruokakaupan tuotteista, ei pelkästään soijakastikkeessa, soijajuomissa ja tofussa.  Vuosikymmenen alussa  ympäristöjärjestö WWF arvioi, että sitä olisi 60–70 prosentissa elintarvikkeista.
 Sittemmin soijan osuuksia ei ole selvitetty. Osuus on kuitenkin pienentynyt, arvioivat niin ruokaketjut, rehunvalmistajat kuin WWF:kin.
 Soijapapua ja -lesitiiniä löytyy hyvin monesta elintarvikkeesta valmisaterioista grillikastikkeisiin, selviää verkkokauppojen tuoteselosteiden pikavertailulla. Esimerkiksi suomalaisesta jäätelöstä soijaa ei enää juuri löydy, kun amerikkalaisessa ja saksalaisessa sitä on.
 Suklaista suurimmassa osassa soija on yksi raaka-aineista, myös suomalaisissa. Soijaa on myös useimmissa juoksevissa margariineissa.
 Soijapapupeltoa Brasiliassa. Weimer Carvalho / EPA
 Kauppaketjuista Kesko on sitoutunut  siihen, että sen tuotteiden valmistuksessa käytetty soija on vastuullisesti tuotettua ensi vuoteen mennessä.
 Se tarkoittaa, että kaikella ketjussa käytetyllä brasilialaisella soijalla on ympäristösertifikaatti.
 Tehtävä ei kuitenkaan ole ihan helppo. Esimerkiksi ketjun Pirkka-tuotteita valmistetaan ulkomailla, eikä kaikkien toimittajien raaka-aineiden alkuperästä ole tietoa.
 Sama pätee S-ryhmään. Saksassa valmistetun Rainbow-jäätelön soijan vastuullisuudesta ei ole varmuutta.
 Toisin kuin Kesko, S-ryhmä ei ole vielä tehnyt linjausta käyttämänsä soijan alkuperästä. Se on keväästä lähtien käynyt läpi kaikkia tuotteitaan ja vasta valmistelee toimintalinjojaan.
 Maa- ja metsätalousministeri Jari Leppä ilmoitti juuri tiistaina tavoittelevansa, että Suomesta tulisi täysin soijaton kuudessa vuodessa.
 Lue lisää:   Jari Lepän mielestä Suomesta pitäisi tehdä täysin soijaton vuoteen 2025 mennessä.
 Erityisen hankalaksi alkuperän selvitys käy , kun siirrytään tuotantoeläinten ruokaan.
 Valtaosa Suomeen tuodusta soijasta syötetään eläimille. Soijaa käytetään lähinnä siipikarjan, sian ja kasvatetun lohen ruokintaan.
 Maidontuotannossa soijasta on jo lähes kokonaan luovuttu. Valio ilmoitti jo vuosia sitten pyrkivänsä soijattomuuteen. Soijan korvaajia rehussa ovat usein kuorittu kaura, rypsi, herne ja härkäpapu.
 Suomen rehutehtaat käyttävät  soijaa  vähemmän  kuin muualla EU:ssa. Soijan osuus rehussa vaihtelee meillä viidestä 18 prosenttiin, kun muualla Euroopassa sitä on runsas kolmannes.
 Esimerkiksi Hankkijan valmistamissa siipikarjalle ja sioille syötettävissä soijapohjaisissa rehuissa suurin osa on geenimanipuloitua soijaa Yhdysvalloista. Noin kolmannes Hankkijan soijasta on ei-geenimanipuloitua eli lähinnä brasilialaista soijarouhetta.
 Hankkijan vilja- ja raaka-ainekaupan johtajan  Tarmo Kajanderin  mukaan kaikki yrityksen käyttämä soija on ympäristösertifioitua. Sitä ei siis tule esimerkiksi Amazonin paloalueilta.
 Hankkijan tavoin A-Rehun hankintajohtaja  Ilkka Ala-Fossi  kertoo kaiken yhtiön soijan olevan sertifioitua. A-rehun omistaa Atria, ja yhtiö toimittaa Atrian sopimustiloille suurimman osan näiden tarvitsemasta rehusta.
 Suhteellisesti eniten brasilialaista soijaa käyttää Nordic Soya -rehuvalmistaja Uudessakaupungissa. Brasiliasta tulee vajaa puolet Nordic Soyan käyttämästä soijasta.
 Myös Nordic Soya kertoo vaativansa Brasilian soijalta joko ProTerra tai RTRS-ympäristösertifikaatin.
 – Se viedään kokonaisuudessaan Norjan kalanrehutehtaille, Nordic Soyan toimitusjohtaja  Veli-Matti Reunasalo  kertoo.
 WWF:n mukaan soijan  ympäristösertifikaatit ovat luotettavia.
 – Ei voi kuitenkaan tietää, paljonko liikkeellä on sertifioimatonta rehua. Esimerkiksi Atrian sopimustuottajat voivat ostaa rehua muualtakin kuin A-Rehusta, jos koko ketjua ei varmisteta, WWF:n ohjelmapäällikkö  Jussi Nikula  sanoo.
 Juttuun on haastateltu myös Keskon vastuullisuusjohtajaa   Matti Kalervoa ,  Ruokaviraston rehujen markkinavalvonnasta vastaavaa   Anna-Kaisa Airaksista ,  Lantmännen feed -rehutehtaan toimitusjohtajaa   Mikko Korhosta  ja  MTK:n liha-asiantuntija   Marjukka Mannista   ja Atrian vastuullisuusjohtajaa   Merja Leinoa.

Tiedätkö paljonko syöt soijaa ja miten se on tuotettu? Et edes voi, koska soijaa on niin monessa ruuassa, ja sitä tulee monta reittiä


Yhdysvalloissa liikemies  Jeffrey Epsteinin  oikeusjutussa järjestetään tänään tiistaina viimeinen kuuleminen.
 Tarkoituksena on kuulla molempien osapuolten asianajajia sekä Epsteinia hyväksikäytöstä syyttäviä naisia. Tapauksen käsittely alkaa New Yorkissa noin puoli kuudelta Suomen aikaa.
 Paikalle odotetaan jopa 30 naista, ja heistä osa on ilmoittanut antavansa lausunnon joko itse tai asianajajansa välityksellä.
 Syyttäjät ilmoittivat viime viikolla luopuvansa Epsteinia vastaan nostetuista syytteistä tämän kuoleman takia.
 Liittovaltion tuomari  Richard M. Berman   määräsi  silti oikeusjutussa kuulemisen tapauksen saaman valtaisan huomion vuoksi.
 Liikemies hirttäytyi sellissään
 Epstein löydettiin kuolleena vankilasta elokuun alussa. Hän oli 66-vuotias. Kuolinsyyksi on vahvistunut ruumiinavausraportin mukaan  itsemurha hirttäytymällä .
 Epstein pidätettiin heinäkuussa epäiltynä alaikäisten tyttöjen seksikaupasta 2000-luvun alussa Manhattanilla ja Floridassa. Epstein kiisti syytökset.
 Epstein vältti vastaavan liittovaltiotason oikeuskäsittelyn Floridassa vuonna 2007. Tuolloin hän  tunnusti syyllisyytensä  alaikäisten prostituutiota koskeviin rikoksiin ja hänet merkittiin seksuaalirikollisten rekisteriin Floridassa.
 Vastineena tunnustuksestaan hän sai lievän tuomion ja pystyi jatkamaan työntekoa sekä poistumaan päivisin vankilatiloista 13 kuukauden vankeustuomionsa ajan.
 Epstein maksoi tuolloin alaikäisille uhreilleen korvauksia.
 Epstein teki uuden testamentin päiviä ennen kuolemaansa
 Epstein teki testamentin vain kaksi päivää ennen kuolemaansa. Siinä hän siirsi yli Reutersin mukaan koko omaisuutensa, 577 miljoonaa dollaria eli noin 520 miljoonaa euroa varoistaan rahastoon Yhdysvaltain Neitsytsaarilla.
 Vaikka liittovaltion tason oikeusjuttua Epsteinia vastaan ollaan nyt sulkemassa, useat naiset ovat jo hakeneet oikeutta siviilikanteiden muodossa.
 Varojensiirto rahastoon voi hankaloittaa vahingonkorvausten hakemista Epsteinin kuolinpesältä.
 Kuolema käynnisti useita tutkintoja
 Oikeusministeri  William Barr  on vakuuttanut, että syytteet Epsteinin rikoskumppaneita vastaan tutkitaan ja että uhrit saavat oikeutta.
 Myös New Yorkissa sijaitseva vankila on saanut kritiikkiä toimintansa vuoksi.
 Barrin mukaan Metropolitan Correctional Center -vankilan toiminnasta on löytynyt useita vakavia epäkohtia.
 Barr myös poisti Yhdysvaltain vankeinhoitolaitoksen virkaa tekevän johtajan tehtävästään,
 Epsteinia vankilassa valvoneet kaksi vanginvartijaa pidätettiin virasta. Myös vankilan johtaja siirrettiin toisiin tehtäviin.
 Lue myös :
 Media spekuloi prinssi Andrew'n ja alaikäisten tyttöjen hyväksikäytöstä epäillyn Epsteinin tuttavuudella – Prinssi järkyttyi vihjailuista

Yle seuraa: Jeffrey Epsteinin oikeusjuttu suljetaan tänään – osa Epsteinia hyväksikäytöstä syyttävistä naisista aikoo antaa lausunnon


Poliisi epäilee perussuomalaisten kansanedustajaa  Sebastian Tynkkystä  rikoksesta.
 Tutkinnanjohtaja, rikoskomisario  Tero Luukkonen  Oulun poliisista vahvistaa Ylelle, että Tynkkysestä on aloitettu esitutkinta kiihottamisesta kansanryhmää vastaan.
 Tynkkynen kertoi rikosepäilystä sosiaalisen median kanavillaan maanantaina.
 Luukkonen kertoo, että epäilty rikos liittyy vuonna 2017 Tynkkysen julkaisemiin Facebook-kirjoituksiin. Luukkonen ei kommentoi tutkinnallisista syistä, mistä kirjoituksista on kyse.
 Tynkkynen on saanut  tuomion  vuonna 2017 kiihottamisesta kansanryhmää vastaan ja uskonrauhan rikkomisesta Facebookissa julkaistuista kirjoituksista. Tynkkynen sai tuolloin kirjoituksistaan 300 euron sakot. Hän ei ollut tuomion saadessaan vielä kansanedustaja.
 Poliisilla on parhaillaan tutkinnassa myös kolmen muun kansanedustajat rikosepäilyt. Helsingin poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansanryhmää vastaan.
 Tynkkysen rikosepäilystä kertoi ensimmäisenä  MTV .
 Lue myös:
 Poliisi aloittaa Räsästä ja al-Taeeta koskevan esitutkinnan – epäillään kiihottamisesta kansanryhmää vastaan

Poliisi epäilee kansanedustajaa Sebastian Tynkkystä kiihottamisesta kansanryhmää vastaan


Summary: Parlamentti palaa ensi viikolla kesälomalta pohtimaan Britannian tulevaisuutta ja eroa EU:sta.

Britannian oppositiopuolueista työnväenpuolue, Skotlannin kansallispuolue, liberaalidemokraatit, vihreä puolue sekä keskustalainen Independent Group for Change sopivat yrittävänsä estää sopimuksettoman brexitin esimerkiksi lakiesityksillä tai vaatimalla hallituksen luottamusäänestystä.
 Puolueiden keskusteluja tiistaina johti työväenpuolueen puheenjohtaja  Jeremy Corbyn . Hänen mukaansa puolueet aikovat tehdä kaikkensa sopimuksettoman EU-eron estämiseksi.
 Corbyn suunnittelee luottamusäänestystä jo ensi viikolle. Oppositiopuolueiden edustajat aikovat puolestaan kannattaa esitystä, joka pakottaisi hallituksen pyytämään EU:lta eron viivyttämistä.
 Britannian parlamentti palaa kesätauolta ensi viikolla. Parlamentissa alkaa tuolloin taistelu siitä, toteutuuko uuden pääministerin  Boris Johnsonin  lupaama EU-ero lokakuussa. Johnson on luvannut, että ero tapahtuu 31. lokakuuta sopimuksella tai ilman sopimusta EU:n kanssa.
 Brexit puolueen johtaja  Nigel Farage  lupasi tiistaina haastaa jokaisen konservatiivipuolueen paikan parlamentissa, jos sopimuksetonta EU-eroa ei tapahdu. Faragesta paras ratkaisu Britannialle on lähteä EU:sta ilman sopimusta.
 Faragen puolue sai eniten ääniä Britanniassa europarlamenttivaaleissa toukokuussa.
 Johnsonin on määrä puhua puhelimitse tiistaina Euroopan komission puheenjohtajan  Jean-Claude Junckerin  kanssa. Britannian brexit neuvonantaja  David Frost  matkustaa keskiviikkona Brysseliin keskustelemaan erosopimuksesta.
 Lue lisää:
 Lukuisat brittiyritykset siirtyneet Hollantiin brexit-pelossa
 Trump ja Britannian pääministeri Johnson tapasivat ensi kertaa – maat kaavailevat "erittäin suurta kauppasopimusta"
 Analyysi: Boris Johnsonilla on häikäilemätön suunnitelma – Britannian pääministeri on valmis riskeeraamaan Pohjois-Irlannin rauhan ja syyttämään tilanteesta EU:ta
 Brexit-ministeri Barclay: Britannia tavoittelee edelleen sopimusta EU-erosta, mutta ilman Irlannin rajajärjestelyjä

Britannian oppositiopuolueet yrittävät estää sopimuksettoman brexitin kaikin keinoin


Summary: Raide-Jokeri-hankkeessa syntyy ylimääräistä rekkarallia, jos suunnitellun tunnelin louhinta viivästyy ja kiviaineksia joudutaan tuomaan kauempaa.

Helsingin Itäkeskuksen ja Espoon Keilaniemen välille rakennettavan pikaraitiolinjan matka on seisahdellut projektin alusta saakka. Raide-Jokerin rakennustyöt seisovat edelleen Helsingin Pajamäessä  liito-oravan papanahavaintojen  vuoksi. Aiemmin keväällä huolta aiheuttivat muun muassa lintujen pesimäaikaan tehdyt  puunkaadot  Espoon Otaniemessä ja Pitäjänmäessä kritiikkiä herätti  taimenpuron  läheisyyteen kaavailtu maanläjityspaikka.
 Muutama viikko sitten myös Helsingin Patolassa huolestuttiin hakkuista  liito-oravan ydinalueella . Lisäksi Roihupellossa yritettiin estää geologisesti arvokkaan  hiidenkourun  tuho. Ely-keskus ei nähnyt kuitenkaan perusteita toimenpidekielloille muissa kohteissa.
 Ilmastokriisin näkökulmasta luonnonsuojelujärjestöjen ja asukasyhdistyksien lykkäykset viivästyttävät vähähiilisen kaupunki-infran toteutumista; mitä enemmän aikaa uusien joukkoliikenneratkaisujen toteuttaminen vie sitä kauemmin liikenne aiheuttaa kasvihuonekaasuja. Samaan aikaan myös luonnon monimuotoisuus on hädässä.
 Minkälainen välillinen vaikutus Raide-Jokerin viivästymisellä on ilmastonmuutoksen ratkaisuun?
 – Raide-Jokerin hankearvioinnin mukaan vuonna 2030 hiilidioksidipäästöt vähenesivät vuosittain 4000 tonnia; se vastaa yli 2,6 miljoonaa autolla ajettua kilometriä. Jos hanke viivästyy vuodella, ihmiset jatkavat esimerkiksi omalla autolla ajamista odottaessaan vähäpäästöisempää liikenneratkaisua. Liikenteen päästöjen vähentäminen kaupungeissa on ilmastonmuutoksen hillinnässä avainasemassa, Sitran ilmastoratkaisujen asiantuntija  Tuuli Hietaniemi  sanoo.
 – Ei se ole mitenkään välillinen vaikutus vaan suora. Kasvihuonepäästöjen osalta on tiukat tavoitteet, joista on pidettävä kiinni kaikilla osa-alueilla. Raide-Jokeri on tässä joukossa iso tekijä. Nykytiedon mukaan alkaa olla kiire ja siinä mielessä on huono asia, jos hankkeisiin, jotka lisäisivät joukkoliikenteen käyttöä ja vähentäisivät henkilöautoilua, tulee viivettä, Raide-Jokerin tilaajan projektinjohtaja  Juha Saarikoski  toteaa.
 – Nykyiset päästövähennyssitoumukset vievät kolmen asteen lämpenemiseen. Se on katastrofaalista maapallolle. Se ei kuitenkaan tarkoita sitä, että voisimme joustaa luontoarvoselvitysten ja lisäsuunnitelmien tekemisestä paikoissa, joissa arvokkaat kohteet voidaan säilyttää. Myös luonnon monimuotoisuus on kriisissä, WWF:n ohjelmapäällikkö  Jussi Nikula  sanoo.
 Minkälaisia vaikutuksia lykkäyksillä on rakentamisesta koituviin päästöihin?
 – Patterimäen tunnelista louhittava kiviaineis oli tarkoitus käyttää Raide-Jokerin muilla osuuksilla. Nyt sitä joudutaan tuoda kauempaa kuorma-autoilla. Jos maa-ainesta ei pystytä hyödyntämään hankkeen sisällä myöhemmin, se joudutaan kuljettamaan pois. Infran rakentamisessa massatasapaino ja ylimääräinen rekkaralli ovat sekä keskeinen kustannus- ja päästötekijä. Tällaisissa hankkeissa määrät ovat niin suuria, että niillä on merkitystä, Raide-Jokerin Saarikoski sanoo.
 – Rakennusprojektin joidenkin kuukausien viivästyminen ja sorakuutioiden lisäkuljetus eivät ole ratkaisevia. Yksi vaihtoehto on, että hankkeen budjettia kasvatetaan, jotta voidaan tehdä toisenlainen, asianmukainen ratkaisu, WWF:n Nikula huomauttaa.
 – Onhan liikennesektorilla muitakin ratkaisuja kuin joukkoliikenne, esimerkiksi kävelyn ja pyöräilyn edistäminen. Jos yhtä hanketta ei saataisi toteutettua, olisi etsittävä päästövähennyksiä muualta. Toimivia ratkaisuja ei kuitenkaan kannata hylätä, ja ilmastokriisi on sen verran vakava, että ratkaisut olisi pystyttävä ottamaan käyttöön, Sitran Hietaniemi toteaa.
 Raide-Jokerin varrella on useita luontoarvoja: muun muassa lintujen pesimäalueita Espoon Otaniemessä, liito-oravan ydinalueita Helsingin Pajamäessä ja Patolassa, taimenpuro Pitäjänmäessä sekä geologisesti arvokas hiidenkouru Roihupellossa. Petteri Juuti
 Minkälaisia kompromisseja on tehtävä Raide-Jokerin kokoisia hankkeita suunniteltaessa?
 – Kaupunkiin on tulossa lisää ihmisiä ja jotain pitää tehdä. Ei ole realistista kokonaisuuden kannalta, että nykyisiä taloja vain kasvatetaan korkeammiksi. Raide-Jokeria ei voida rakentaa siten, että mietitään vain luontoarvoja tai että asiat ratkaistaan liikenneteknisesti tai talouden perusteella. Jossain saatetaan joutua kaatamaan puita ja toisaalla poistaa yksityisautoilulta katu joukkoliikenteen käyttöön, Raide-Jokerin Saarikoski sanoo.
 – Onko se valinta ilmaston ja luonnon monimuotoisuuden välillä, vai voisiko valinnan tehdä muiden tekijöiden välillä? Hyvä suunnittelu, huolellinen toteutus ja riittävä resursointi jo alkuvaiheessa mahdollistaisi sen, että hanke voisi tulla jopa halvemmaksi – jos se on hyvin suunniteltu ja hyvin johdettu, WWF:n Nikula toteaa.
 Tiesitkö? Jos henkilö ajaa autoa yksin, hän vie kaistatilaa noin 10 neliömetriä. Raide-Jokerin varrelle rakennetaan nurmiraiteita ja paahdeketoja sitomaan pölyä ja parantamaan kaupungin mikroilmastoa sekä elinympäristöiksi hyönteis- ja perhoslajeille. Pikaraitiotien läheisyydessä sijaitseviin taimenpuroihin rakennetaan kutusoraikkoja. Rakentamista vältetään kutuaikana. Pikaraitiotien on suunniteltu alittavan Pajamäessä sijaitseva Patterimäen puisto osittain tunnelissa. Patterimäen päälle aiotaan perustaa luonnonsuojelualue.
 Miksi valitukset tulisi tehdä mahdollisimman varhain?
 – Tämä on ehkä insinöörin haihattelua, mutta olisiko mahdollista, että olisi joku tietty aika, jolloin valitukset pitäisi jättää ja varsinainen rakennusaika olisi rauhoitettu? Ei ole kestävää, että kehitysvaiheeseen käytetään ensin 30 miljoonaa euroa ja myöhemmin todetaan, että luonto onkin muuttunut, ei voidakaan rakentaa. Jos ongelmia ilmenisi, uusien ratkaisujen suunnittelulle ja tekemiselle olisi enemmän aikaa. Nyt hankkeen toteutumista hankaloitetaan ikävimpään mahdolliseen aikaan, Raide-Jokerin Saarikoski pohtii.
 – Jos tulee valituksia, se kertoo siitä, että tehdyt selvitykset eivät ole löytäneet arvokkaita kohteita. Silloin on tärkeää, että asia voidaan vielä korjata. Valitukset vasta rakennusvaiheessa voivat tosin aiheuttaa luontokartoituksien huolellisuuden tason laskua, kun töihin halutaan päästä mahdollisimman nopeasti. Relevanttien tahojen osallistaminen jo aikaisessa vaiheessa vähentäisi riskiä, että toteutusvaiheessa tulee ikäviä yllätyksiä, WWF:n Nikula sanoo.
 Ely-keskus katsoi, että perusteita toimenpidekiellolle Helsingin Viilarintiellä sijaitsevalla hiidenkourulla ei ollut. Jatkossa hiidenkourua pääsee ihailemaan virtuaalisesti digitaalisessa arkistossa. Ronnie Holmberg / Yle
 Miten sekä ilmastonmuutos että monimuotoinen luonto voitaisiin ottaa huomioon vähähiilisen kaupunki-infran suunnittelussa?
 – Hyvin suunnittelemalla ja arvokkaat luontokohteet huomioimalla haitat luonnon monimuotoisuudelle pystytään minimoimaan ja pitämään hyvin vähissä. Jos toimivat ekosysteemit murenevat, esimerkiksi kasvitaudit kaventavat lajikevalikoimaa. Monimuotoinen luonto auttaa ilmastonmuutoksen hillintää sitomalla hiiltä. Ja ilmastonmuutosta täytyy hillitä, jotta ekosysteemit eivät kärsi. Molempien ongelmien taustalla on luonnonvarojen ylikulutus. Tehokas kaupunkirakenne on yksi ratkaisuista, WWF:n Nikula sanoo.
 – Huolellinen ja avoin ennakkosuunnittelu on avainasemassa. Ilmastonmuutos ruokkii monimuotoisuuden vähenemistä, ja sitä kautta nämä asiat kulkevat käsi kädessä; mitä nopeammin saamme päästöjä vähennettyä ja ilmastonmuutosta hillittyä sitä enemmän se tuo positiivisia ja vähentää haitallisia vaikutuksia luonnolle, Sitran Hietaniemi sanoo.
 Miten liito-oravien elinolot ovat tällä hetkellä suojattu Patterimäen puistossa?
 – Patterimäkeen jää merkittävä metsä. Sinne perustetaan luonnonsuojelualue. Liito-oravan pesäalueet säilyvät myös lähipuistossa. Sillä voisi olla enemmän positiivisia vaikutuksia, jos rahat käytettäisiin nyt esimerkiksi 30 kilometrin päässä sijaitsevan talousmetsäalueen suojeluun. Näin liito-orava voisi viihtyä sielläkin eikä sen välttämättä tarvitsisi tulla kaupungin keskustaan, Raide-Jokerin Saarikoski sanoo.
 – On tyypillistä sanoa, että tämä olisi tehokkaampi tehdä muualla. Harvoin nähdään, että luontoarvojen huomioon ottaminen on kyseisen hankkeen tehtävä. Toteutus on suunniteltava niin, että luontoarvot voidaan säilyttää. Liito-oravia esiintyy kaupunkien lähistöillä osittain siksi, että niiden elinolot ovat talousmetsissä heikentyneet. Siksi niiden  suojelustatus  on niin tiukka ja kaipaa parannusta edelleen, WWF:n Nikula kertoo.
 Pajamäki-seuran mukaan Raide-Jokerin allianssi sai Patterimäen liito-oravakartoituksen tulokset tietoonsa jo syksyllä 2018. Varsinaiset toimenpidekieltohakemukset tehtiin keväällä 2019. Ronnie Holmberg / Yle
 Lue seuraavaksi:
 Kaupungeissa viihtyvästä liito-oravasta on tullut syyttä syntipukki – Vaasassa kehitetään mallia, jolla suojelukonfliktit voidaan torjua
 Ilmaston lämpeneminen hätyyttelee maa-alueilla jo 1,5 asteen rajaa – Suurraportti: Kasvava ihmiskunta tärvelee maata ja hotkii liikaa lihaa

Luonnonsuojelijoiden valitukset voivat jopa hidastaa ilmastokriisin ratkaisua ja turmella luontoa


Summary: Lentokoneita vuokraava yhtiö vaatii isoja korvauksia ja konetilauksen perumista.

Venäläinen lentokoneita vuokraava yhtiö Avia Capital Services on haastanut yhdysvaltalaisen lentokonevalmistajan Boeingin oikeuteen sopimusrikkomuksista koskien lentokiellossa olevaa 737 Max 8 -konetta.
 Yhdysvalloissa maanantaina oikeuteen jätetystä kanteesta kertoo talouslehti  Financial Times  (FT).
 Avia Capital Services on Venäjän valtionyhtiö Rostecin tytäryhtiö. Tapauksesta on tulossa ensimmäinen Boeingin turmakoneen asiakkaan nostama oikeusjuttu, kertoo FT.
 Boeingin valmistamat 737 Max 8 -matkustajakoneet ovat olleet maailmanlaajuisessa lentokiellossa keväästä asti. Koneet määrättiin lentokieltoon sen jälkeen, kun yhteensä 346 ihmistä kuoli konetyypille sattuneissa onnettomuuksissa Indonesiassa ja Etiopiassa.
 Venäläisyhtiö haluaa nyt perua 35 Max 8 -konetyypin tilauksen, jonka se teki ennen viime maaliskuun onnettomuuksia. Avia haluaa myös oikeusteitse takaisin maksamansa käsirahan sekä vahingonkorvauksia menetetystä tulosta yhteensä 115 miljoonaa dollaria eli 103 miljoonaa euroa. FT:n mukaan Avia Capital Services haluaa näiden vaatimuksien lisäksi moninkertaisen summan rangaistusluonteisia vahingonkorvauksia.
 Lehden mukaan yritys on jättänyt kanteen Cookin piirikunnan tuomioistuimeen Chicagossa, joka on lentokonevalmistajan kotipaikka.
 Kanteen mukaan Boeing jätti tahallisesti kertomatta asiakkailleen kyseisen konetyypin lentokelvottomuudesta saadakseen asiakkaat ostamaan lentokoneet.
 Kanteessa myös väitetään, että tuhoisat onnettomuudet johtuivat Boeingin huolimattomasta toiminnasta ja päätöksistä sekä viallisen lentokonemallin suunnittelusta. Lisäksi yhtiö salasi kriittistä tietoa Yhdysvaltain lentolupaviranomaiselta.
 Asianajaja: Boeing yritti sopia
 Avian asianajaja  Steven Marks  sanoo FT:n haastattelussa, että Boeing yritti sopia kiistan rahalla, mutta summa oli liian pieni.
 Marksin mukaan monet asiakkaat ovat olleet häneen yhteydessä samantyyppisten kanteiden nostamisesta. Marks edustaa myös kymmeniä perheitä, joiden omaisia kuoli kahdessa lentoturmassa.
 Lentoturmien uhrien omaiset ovat jo tehneet lukuisia korvausvaatimuksia. Kesäkuussa Boeing ilmoitti, että se on valmis korvaamaan uhreille ja heidän yhteisöilleen 90 miljoonaa euroa.
 Boeing kertoi heinäkuussa varaavansa kassastaan 4,4 miljardia euroa maksaakseen korvauksia lentoyhtiöille, jotka ovat joutuneet perumaan tuhansia lentojaan ja sekoittaneet aikataulujaan Max 8 -konetyypin ongelmien takia.
 Lisäksi Boeing on ilmoittanut 1,5 miljardin euron tappioista tilinseuraavaan tilinpäätökseensä, koska koneita ei ole voitu valmistaa suunniteltua vauhtia. Boeing teki historiansa huonoimman tuloksen vuoden toisella neljänneksellä. Tappio oli 2,6 miljardia euroa.
 Yhtiö yrittää edelleen korjata turmat aiheuttaneen tietokoneohjelman, joka sai koneen hallintalaitteet toimimaan väärin. Boeingin mukaan konetyyppi voidaan ottaa uudelleen liikenteeseen tämän vuoden viimeisellä neljänneksellä.
 Lue myös:
 Boeing teki historiansa huonoimman neljännesvuosituloksen: tappiot kohosivat kolmeen miljardiin, lentokoneiden toimitukset puolittuivat   Boeing varautuu maksamaan miljardeja lentoyhtiöille
 WSJ: Boeingin turmakonemallin lentokielto voi jatkua ensi vuoteen
 Boeingin  737 Max -konemallista on jälleen löytynyt uusi mahdollinen riskitekijä

FT: Venäläisyhtiö haastaa Boengin oikeuteen lentokieltoon määrätyn 737 Max -konetyypin takia


Summary: Keski-Suomen käräjäoikeuden tänään langettama tuomio on ehdollinen.

Keski-Suomen käräjäoikeus on tuominnut lapsensa ilman isän lupaa Italiaan vieneen äidin puolen vuoden vankeuteen lapsikaappauksesta.
 Äidin on lisäksi maksettava lapselle kärsimyskorvauksia 4500 euroa. Isälle maksettavaksi tuomitut kärsimys- ja kulukorvaukset ovat yhteensä lähes 14000 euroa.
 Nainen vei lapsen Sisiliaan vuoden 2017 heinäkuussa, ja lapsi saatiin palautettua Suomeen vasta noin kuukausi sitten. Kaappaus tapahtui kolme viikkoa se jälkeen kun Vaasan hovioikeus määräsi lapsen isän ja äidin yhteishuoltajuuteen.
 Vuotta myöhemmin Keski-Suomen käräjäoikeus määräsi pojan asumaan isänsä luona. Äiti ei kuitenkaan toimittanut Suomeen osoitettaan, ja pyrki näin estämään lapsen palauttamisen Suomeen.
 Äiti saatiin lopulta Suomeen kansainvälisen pidätysmääräyksen avulla.
 Tuomio ei ole lainvoimainen.

Lapsensa Italiaan kaapanneelle äidille puoli vuotta vankeutta


Summary: Arkeologiset tutkimukset alkoivat, kun isä ja poika löysivät metallinetsimellä rautaisia ja pronssisia esineitä.

Sievin Kiurunkankaan arkeologiset löydökset ovat vahvistumassa rautakautiseksi asuinpaikaksi. Alun perin uskottiin, että  harrastajien tekemät löydöt  viittaavat rautakaudelle ajoittuvaan polttokalmistoon. Nyt kuitenkin näyttää, että Kiurunkankaalla on ollut pitkäaikainen asuinpaikka.
 – Tutkimustulosten perusteella näyttää ilmeiseltä, että kalmiston sijaan Kiurunkankaalla on laaja ja pitkäikäinen asuinpaikka, sillä mitään hautauksiin viittaavaa ei ole löytynyt. Tämä on kuitenkin yhtä lailla kiinnostava tulos, sillä kalmistojen tapaan, myöskään rautakauden asuinpaikkoja ei juuri tunneta Pohjois-Suomen alueelta , kertoo kaivauksia johtava arkeologi  Ville Hakamäki  tiedotteessa.
 Arkeologisissa kaivauksissa on tallennettu jo yli tuhat löytöä, mutta aineistoa odotetaan ilmaantuvan vielä lisää. Löytöjen perusteella alueella on ollut ihmisiä tuhansien vuosien ajan.
 Aineisto pitää sisällään pieniä metalliesineen kappaleita, muun muassa metalliastiasta peräisin olevia pronssilevyn kappaleita ja pronssisen kiinnitysrenkaan. Paikalta on löytynyt myös raudan valmistuksesta kertovaa kuonaa.
 – Ilmeisesti paikalla on ollut asutusta, ensin kivikaudella ja myöhemmin vielä rautakaudella, toteaa Hakamäki.
 Pronssisessa eläinriipuksessa on kaksi reikää ja viiden kiinnityslenkin sarja alapinnalla. Riipuksia tai muita osia ei löydetty. Esine muistuttaa itäisiä eläinriipuksia. Sievin kunta
 Löytöjen lisäksi alueelta on paikannettu tulisija. Rakenne erottuu maaperästä pienialaisena kivikehänä, jonka yhteydessä on havaittavissa merkkejä tulenpidosta.
 Tulisijasta paikannettu löytöaineisto viittaa todennäköisimmin rautakauteen, joskin ilmiön tarkka ajoitus selviää vasta myöhemmin.
 Kivikaudesta kertova aineisto puolestaan pitää sisällään muun muassa kvartsi-iskoksia, palaneita luun kappaleita ja keramiikkaa, jotka ovat tyypillistä tälle aikakaudelle kuuluvaa esineistöä.
 Tutkimukset alkoivat, kun sieviläinen perhe löysi lokakuussa alueelta metallinetsimellä muun muassa rautaisia ja pronssisia koriste-esineitä sekä muinaisia kirveitä.
 Oulun yliopisto aloitti tutkimukset alueella 19. elokuuta 15 arkeologin ja arkeologian opiskelijan voimin. Kiurunkankaalle on avattu noin 60 neliömetrin laajuinen pääkaivausalue ja useita pienempiä koekuoppia.
 Lue lisää:
 Isän ja poikien etsintäretki paljasti rautakautisia polttohautoja Sievissä

Sieviläisperheen metallinetsimellä tekemät löydöt varmistumassa rautakauden asuinpaikaksi


Työnantajien ja työntekijöiden maksamat työttömyysvakuutusmaksut ovat pienenemässä ensi vuodelle. Työllisyysrahaston hallitus esittää työnantajan keskimääräisen maksun alentamista 0,24 prosenttiyksiköllä ja työntekijöiden maksun alentamista 0,25 prosenttiyksiköllä, rahasto kertoo tiedotteessa.
 Näin ollen työnantajan keskimääräinen työttömyysvakuutusmaksu laskisi ensi vuonna 1,26 prosenttiin ja työntekijän maksu 1,25 prosenttiin palkkasummasta. Samalla maksujen kokonaistaso pienenisi nykyisestä kolmesta prosentista noin puolella prosenttiyksiköllä.
 Maksujen pieneneminen ensi vuodelle on odotusten mukaista. Työllisyysrahasto oli jo keväällä esittänyt sosiaali- ja terveysministeriölle, että maksujen kokonaistasoa voisi alentaa ensi vuodelle enintään 0,6 prosenttiyksikköä.

Työllisyysrahasto esittää työttömyysvakuutusmaksujen alentamista


Summary: Ranskan presidentti Emmanuel Macron sanoi ulkopoliittisessa linjapuheessaan tiistaina, että Euroopan on määriteltävä uudelleen suhteensa Venäjään uuden kylmän sodan välttämiseksi.

Ranskan presidentti on selvittänyt ulkopoliittisia näkemyksiään laajassa puheessaan Pariisiin kokoontuneille Ranskan suurlähettiläille tiistaina.
 Macron sanoi suurlähettiläille, että suhde Venäjään vaatii Euroopalta uudelleen ajattelua, jotta Eurooppa pysyisi kärryillä Venäjän maailmanlaajuisista tavoitteista eikä joutuisi yllätytetyksi uudella kylmällä sodalla.
 Macron ei täsmentänyt, haluaako hän poistaa Venäjältä Krimin valtauksen takia sille asetettuja pakotteita.
 – Uudet pakotteet eivät ole etumme, Macron kuitenkin sanoi.
 Macron varoitti Pariisin suurlähettiläspäivillä, että Venäjän sysääminen yhä kauemmaksi ulkokehälle suhteissa olisi strateginen virhe.
 Macronin mukaan Euroopan omat virheet ja heikkoudet ovat edesauttaneet Venäjää vahvistamaan suhdettaan Kiinaan ja elvyttämään sen vaikutusvaltaa Syyriassa, Iranissa ja eri puolilla Afrikkaa.
 Macron tapasi  Marsellessa viime viikolla  Venäjän presidentin Vladimir Putinin. Molemmat lupasivat vauhdittaa rauhanneuvotteluja Ukrainan kanssa.
 Erimielisyyttä johtajien välillä oli suhtautumisessa Syyriaan ja Venäjän toimiin opposition mielenosoitusten tukahduttamisessa.
 Maanantaina päättyneessä  G7-maiden kokouksessa  Yhdysvaltain presidentti Donald Trump sanoi kannattavansa Venäjän paluuta johtavien teollisuusmaiden ryhmään.
 Markkinatalous luo epätasa-arvoa
 Macronin mukaan poliittista järjestystä ravistelee markkinatalouden luoma epätasa-arvo.
 Hän kehotti maailmaa ajattelemaan asioita uusiksi, mutta ei itse tarjonnut yksityiskohtia tarkemmin. Puhe osuu aikaan, jolloin muun muassa Yhdysvaltain tempoileva kauppapolitiikka luo maailmaan epävarmuutta.
 Macronin mukaan maailmassa eletään parhaillaan länsimaiden ylivallan lopun aikoja. Tästä länsi saa Macronin mukaan syyttää osittain omia virheitään viime vuosisatojen aikana.

Ranskan Macron Pariisin suurlähettiläspäivillä: Suhde Venäjään mietittävä uusiksi


Summary: Kantaverkkoyhtiö Fingridin mukaan Suomen nykymalli toimii kuluttajan eduksi.

Tukkumarkkinoilla pohjoismaisessa sähköpörssissä myytävä sähkö on usein Suomessa selvästi kalliimpaa kuin Ruotsissa tai Norjassa.
 Huomattavaa myös on, että niin Norjassa kuin Ruotsissakin maan eri osissa tukkusähköstä maksetaan monesti eri hintaa.
 Miksi Pohjoismaisilla sähkömarkkinoilla Suomessa on vain yksi hinta-alue, kun esimerkiksi Ruotsissa tai Norjassa niitä on useita? Kantaverkkoyhtiö Fingridin toimitusjohtaja Jukka Ruusunen vastaa:
 Hinta-alueet ovat riippuvaisia sähkön kantaverkon siirtokyvystä eri alueiden välillä. Suomessa on vahva siirtoverkko ja sähkö siirtyy vaikeuksitta maan sisällä.
 Ruotsissa ja Norjassa kantaverkon siirtokyky on heikompi, jolloin sähköä ei saada siirrettyä kysyntää vastaavasti eri alueiden välillä. Tästä johtuen sähkön hinnat erkaantuvat "pullonkaulatilanteissa".
 Suomen aluehinta on useimmiten korkeampi kuin aluehinnat Ruotsissa tai Norjassa. Mikä selittää tämän?
 Sähkön tuotantorakenteet ovat erilaisia eri Pohjoismaissa. Norjan tuotanto on pääosin vesivoimaa ja Ruotsin vesi- ja ydinvoimaa. Näillä on erittäin edulliset muuttuvat kustannukset, mikä painaa sähkön hintaa alas. Suomessa joudutaan usein turvautumaan kalliimpiin tuotantolähteisiin ja toisaalta Suomi on jo lähtökohtaisesti tuontiriippuvainen. Aluehinnat Suomen ja Ruotsin välillä erkaantuvat silloin, kun Suomen ja Ruotsin välinen sähkönsiirtokapasiteetti ei riitä siirtämään sähköä meille kysyntää vastaavasti.
 Kuvakaappaus Ruotsin kantaverkkoyhtiön  nettisivuilla olevasta kartasta havainnollistaa, miten muun muassa Ruotsissa ja Norjassa pörssisähkön hinta voi vaihdella alueittain.  Suomessa hinta-alueita on vain yksi.  Svenska kraftnät
 Olisiko reilua, että Suomessakin olisi useampia hinta-alueita niin, että esimerkiksi runsaasti vesivoimaa tuottavassa Pohjois-Suomessa sähkö olisi Etelä-Suomea halvempaa?
 Jos Suomi jaettaisiin hinta-alueisiin, Pohjois- ja Etelä-Suomen hinnat olisivat käytännössä samat, koska Suomen sisällä ei ole merkittäviä siirron pullonkauloja.
 Toisaalta yhtenäinen hinta-alue parantaa kilpailua sähkömarkkinoilla ja toimii kuluttajan eduksi.
 Merkillepantavaa myös on, että Suomen aluehinta on usein sama kuin Viron tai muiden Baltian maiden aluehinnat. Mistä tämä johtuu?
 Suomen ja Viron välinen siirtokapasiteetti on riittävä pitämään hinnat yhtenäisinä.
 Olisiko mahdollista, että pohjoismaisilla sähkömarkkinoilla olisi vain yksi hinta-alue?
 Nykyinen pohjoismainen kantaverkko ei ole riittävän vahva yhteen hinta-alueeseen siirtymiseen.
 Miten odotatte, että aluehintojen väliset erot tulevat lähivuosina kehittymään?
 Olkiluoto 3 pienentää hintaeroa Suomen ja Ruotsin välillä.
 Miten Suomen viidennen ydinvoimalaitoksen käyttöönoton odotetaan vaikuttavan Suomen aluehintaan ja ylipäätänsä sähkön hintaan Suomessa?
 Lisääntyvä edullinen tarjonta alentaa hintaa Suomessa ja pienentää aluehintaeroja.
 Kuinka suuri merkitys tuulivoimakapasiteetin kasvulla on sähkön hintavaihteluihin?
 Jatkossa erittäin merkittävä.
 Millaisia kantaverkkoinvestointeja Suomeen ja Suomen ja naapurimaiden välille tarvitaan, jotta sähkön hinta voisi olla Suomessa nykyistä alempi?
 Suomen ja Ruotsin välille on rakenteilla uusi yhteys, joka valmistuu vuonna 2025. Yhteyden kapasiteetti on 800 MW. Tämä pienentää aluehintaeroja. Toisaalta Suomella on mahdollisuus investoida tuulivoimaan, joka lisää tarjontaa ja alentaa tätä kautta hintaa.
 Lue myös:
 Hallitus kiristää sähkönsiirron hinnankorotusten sääntöjä, mutta rahanmenoa muutos ei pidemmän päälle vähennä

Ruotsissa sähkö on usein halvempaa kuin Suomessa – auttaisiko meillä maan jakaminen useampaan hinta-alueeseen?


Valtion omistama liikenteenohjauskonserni Traffic Management Finlandin toimitusjohtajava vaihtuu, kertoo konserni tiedotteessa. Nykyinen toimitusjohtaja  Juko Hakala  lopettaa työnsä toimitusjohtajana tänään tiistaina. Hakala ja yhtiön hallitus ovat sopineet asiasta tänään yhteisymmärryksessä, kerrotaan tiedotteessa.
 Yhtiön mukaan väliaikaisena toimitusjohtajana toimii toistaiseksi hallituksen puheenjohtaja  Pertti Korhonen .
 Korhonen sanoo tiedotteessa, että Hakala on vienyt uutta liikenteenohjauskonsernia vahvasti eteenpäin. Hänen mukaansa strategiatyö on edennyt suunnitellusti, ja yrityksen tilanteeseen sopivalla johtamisella halutaan varmistaa suotuisan kehityksen jatkuminen, Korhonen muotoilee.
 Uutta toimitusjohtajaa etsitään.
 Tie- rata- vesi- ja ilmaliikenteen ohjaus koottiin vuodenvaihteessa yhden konsernin, Traffic Management Finlandin alle.
 Lue myös:
 Liikenteenohjaus yhteen konserniin, virastot uusiksi – Näin liikenteen hallinto muuttuu vuodenvaihteessa

Traffic Management Finlandin toimitusjohtaja lähtee


Summary: Remedyn aiemmat menestyspelit ovat Max Payne ja Alan Wake.

Peliyhtiö Remedy Entertainmentin osakkeen kurssi on vajaan kolmen prosentin nousussa Helsingin pörssissä sen jälkeen, kun yhtiö ja kansainvälinen pelijulkaisija 505 Games julkaisivat aamulla uuden pelin nimeltä  Control .
 – Control on studiomme tähän mennessä kunnianhimoisin peli, kertoo Remedyn pelijohtaja  Mikael Kasurinen  tiedotteessa.
 Kriitikoiden kiittämä yliluonnollinen toimintaseikkailupeli on saatavilla konsoli- ja tietokoneversioina. Remedyn aiemmat menestyspelit ovat  Max Payne  ja  Alan Wake .
 Controlin julkaisu on herättänyt huomiota myös sen vuoksi, että Remedyn johto myi yhtiön osakkeita samaan aikaan kun johdon tiedossa olivat pelin ennakkoarvioinnit. Tämä herätti jopa kysymyksen, oliko kyse sisäpiiritiedon väärinkäytöstä.
 Lue lisää:
 Remedyn Control on vuoden suurimpia kotimaisia kulttuurituotteita – ylittääkö peli odotukset vai ajaako se tekijänsä talousahdinkoon?
 Remedyn Control-peliä hehkutetaan ensiarvioissa: "Vuoden nautittavimpia action-pelejä"

Pörssi suosiollinen Remedyn uudelle pelille – kurssi kolmen prosentin nousussa


Syyttäjä ei aloita esitutkintaa poliisin ampuma-aseen käytöstä tapauksessa, jossa poliisi ampui kuoliaaksi miehen Helsingin Käpylässä viime kuussa.
 Syyttäjä-tutkinnanjohtajan mukaan kyseessä oli hätävarjelutilanne ja poliisin aseenkäyttö oli perusteltua.
 Poliisi sai hälytyksen kerrostaloasuntoon, josta oli kuulunut miehen ja naisen riitelyä. Kun partio meni sisälle asuntoon, olohuoneessa ollut mies otti esille aseen ja uhkasi sillä poliiseja.
 Poliisin mukaan mies ei suostunut luopumaan aseestaan, vaan uhkasi sillä toista poliisimiehistä. Silloin tämän partiokaveri ampui miestä kohti kaksi laukausta. Mies kuoli vammoihinsa.
 Aiheesta aiemmin:
 Uutta tietoa Käpylän ampumistapauksesta: Mies oli uhannut poliisipartiota ampuma-aseella tai starttipistoolilla
 Yksi henkilö kuoli, kun poliisi ampui kotihälytystehtävän yhteydessä Helsingissä – poliisilla korkea kynnys käyttää asetta

Poliisi ampui miehen Helsingin Käpylässä – tutkinnanjohtajan mukaan kyseessä oli hätävarjelutilanne, esitutkintaa ei aloiteta


Summary: Viiden tähden liike vaatii demokraattien sitoutumista siihen, että seuraavankin hallituksen pääministeri olisi Giuseppe Conte.

Italian Viiden tähden liike sanoo vetäytyneensä hallitusneuvotteluista toistaiseksi Demokraattisen puolueen kanssa. Puolueen mukaan neuvottelut hallituksenmuodostamisesta kahden puolueen kesken voivat jatkua vasta, kun demokraatit sitoutuvat pääministeri  Giuseppe Conten  jatkoon pääministerinä myös seuraavassa hallituksessa.
 Perinteisten puolueiden haastajaksi syntynyt Viiden tähden liike ja keskustavasemmistolainen Demokraattinen puolue ovat olleet toistensa vastustajia Italian sisäpolitiikassa. Nyt ne yrittävät muodostaa yhteishallitusta, kun Viiden tähden liikkeen ja oikeistopopulistisen La Lega-puolueen hallitus kaatui aiemmin tässä kuussa.
 Maanantai-iltana puolueet johtajiensa  Luigi Di Maion  ja  Nicola Zingarettin  johdolla näyttivät olevan jo saavuttamassa läpimurron, kun demokraatit vihjaisivat olevansa tinkimässä Conten ehdottomasta vastustamisesta.
 – Neljän tunnin neuvotteluissa eilen ei saavutettu mitään emmekä voi jatkaa enää näin, Viiden tähden liike sanoi kuitenkin tiedotteessaan tiistaina.
 Demokraattisen puolueen mukaan hallitusneuvottelut uhkaavat kariutua sen vuoksi, että Di Maio olisi vaatinut itselleen varapääministerin ja sisäministerin salkkua. Viiden tähden liike kiistää tämän.
 Giuseppe Conte ei ole minkään puolueen jäsen, mutta on poliittiselta kannaltaan lähellä Viiden tähden liikettä. Conte erosi viime viikolla, kun La Legan johtaja, sisäministeri  Matteo Salvini  oli julistanut hallituksen toimitakyvyttömäksi ja vaatinut ennenaikaisia vaaleja.
 Viiden tähden liikkeen ja Demokraattisen puolueen oli määrä jatkaa hallitusneuvotteluja puolen päivän jälkeen tiistaina.

Italian Viiden tähden liike vetäytyi hallitusneuvotteluista ja asetti ehdon jatkolle


Summary: Ministerin mukaan soijarouheen tuonnista voisi luopua kokonaan, jos härkäpaputuotantoa olisi 80 000 hehtaarin edestä.

Maa- ja metsätaloustuottajain keskusliitto (MTK)

Keskustapuolue haluaa Suomesta soijattoman vuoteen 2025 mennessä, linjaa maa- ja metsätalousministeri  Jari Leppä  (kesk.) kannanotossaan.
 Hänen mukaansa sertifioimaton ja metsäkatoa aiheuttava brasilialainen tuontisoija ei kestä vastuullisuuskriteerejä eikä Suomen hiilineutraaliustavotteita, ja siksi Suomen olisi luovuttava soijasta vuoteen 2025 mennessä.
 Suomessa soijan maahantuonti rehukäyttöön on ministerin mukaan noussut merkittävästi tällä vuosikymmenellä. Suurin osa soijarouheesta on peräisin Yhdysvalloista ja Brasiliasta.
 Sertifioimaton ja metsäkatoa aiheuttava brasilialainen tuontisoija ei kestä Suomen vastuullisuuskriteerejä eikä hiilineutraaliustavotteita. Kare Lehtonen/Yle
 Soija on tärkeä valkuaislähde, mutta ministerin mukaan suomalainen rehuteollisuus on tehnyt pitkään töitä korvaavien kotimaisten raaka-aineiden lisäämiseksi. Suomalainen maito ja naudanliha tuotetaan käytännössä jo ilman soijaa ja kotimainen vilja itsessään on hyvin valkuaispitoista, ministeri sanoo.
 – Suunta on aivan oikea, kun mietimme sekä ilmastonmuutosta että muuttuvia ruokatrendejä. Meillä on erittäin suuri potentiaali näissä valkuaisainepitoisissa kotimaisissa viljelykasveissa. Valkuaisomavaraisuuden kasvattaminen tukee myös maatalouden parempaa kannattavuutta, ministeri Leppä sanoo tiedotteessa.
 Hänen mukaansa kotimaisen valkuaisen viljelyaloja on mahdollista lisätä nykyisestä. Hän pitää realistisena, että esimerkiksi 80 000 hehtaarin härkäpaputuotannolla voisi luopua soijarouheen tuonnista kokonaan.
 – Tämä on alle 4% Suomen peltopinta-alasta.
 Lue myös:
 Geenimuunneltua soijaa tuodaan entistä enemmän siipikarjan    rehuksi – MTK: "Gm–vapaudesta täytyy maksaa enemmän"

”Monelta farmarilta jää sato niittämättä” – Kauppasota Kiinan kanssa on ajanut Yhdysvaltain soijanviljelijät ahdinkoon
 Kauppasodan kovemmat kierrokset iskevät Suomeenkin – MTK:  "Jos soijasota alkaa, niin tuottajien kilpailukyky heikkenee"

Maa- ja metsätalousministeri: Suomesta soijaton vuoteen 2025 mennessä


Summary: Lappeenrantalaista marjatilayrittäjää epäillään törkeästä veropetoksesta.

Lappeenrantalaista marjatilayrittäjää koskeva jäteverojen kiertoepäily siirtyy syyteharkintaan.
 Epäiltyä jäteveron kiertoa selvittänyt tulli on saanut oman tutkintansa päätökseen. Marjatilayrittäjää epäillään törkeästä veropetoksesta.
 Tullin tutkinnanjohtaja  Sanna Kuparisen  mukaan asia siirtyy tullin osalta syyteharkintaan lähiviikkoina.
 Lappeenrantalaisen marjatilayrittäjän epäillään haudanneen tuhansia tonneja muovijätettä mailleen. Marjatilayrittäjää epäillään  törkeästä veropetoksesta  ja ympäristörikoksesta.
 Ympäristörikoksen  osalta asian tutkinta kuuluu poliisille.
 Yrittäjän omaisuutta on  määrätty takavarikkoon  sekä tullin että poliisin pyynnöstä.

Marjatilayrittäjä hautasi tuhansia tonneja muovijätettä omille mailleen – veronkiertoepäily siirtyy syyteharkintaan


Summary: Venäläisasianajajan tapauksen seurauksena Yhdysvalloissa säädettiin tämän vuosikymmenen alussa Magnitski-laki.

Euroopan ihmisoikeustuomioistuin  on antanut tuomionsa venäläisasianajaja  Sergei Magnitskin  tapauksessa.
 Tuomioistuin tuomitsi Venäjän useista Magnitskin ihmisoikeuksien loukkauksista ja määräsi Venäjän valtion maksamaan 34 000 euroa korvauksia Magnitskin leskelle ja äidille.
 Oikeusjutun seitsemän tuomarin joukossa oli yksi venäläinen.
 Ranskan Strasbourgissa toimiva ihmisoikeustuomioistuin totesi, että vartijat kohtelivat Magnitskia huonosti ja häneltä kiellettiin lääkärinhoito, vaikka hän vaati sitä useita kertoja. Magnitski joutui tuomioistuimen mukaan viettämään liian kauan aikaa vangittuna ylitäysissä olosuhteissa odottamassa oikeuskäsittelyä.
 Lisäksi tuomioistuin luonnehtii Magnitskin kuoleman jälkeen pidettyä oikeudenkäyntiä kokonaisuudessaan epäreiluksi.
 Venäjä syytti Magnitskia itseään veronkierron avustamisesta sen jälkeen, kun  Magnitski oli paljastanut  230 miljoonan dollarin verohuijauksen, jossa oli osallisena venäläisiä virkamiehiä. Magnitski kuoli tutkintavankeudessa vuonna 2009, kun hän oli odottanut oikeudenkäyntiä 11 kuukauden ajan.
 Vuosina 2012–13 Yhdysvalloissa säädettiin Magnitski-laki. Sen nojalla viranomaiset voivat estää Magnitskin kuolemaan yhdistetyiltä henkilöiltä maahantulon Yhdysvaltoihin ja Yhdysvaltain pankkijärjestelmän käytön.
 Lisää aiheesta:
 2013:  Moskovassa alkoi oikeudenkäynti kuollutta miestä vastaan

Euroopan ihmisoikeustuomioistuin tuomitsi Venäjän Sergei Magnitskin kuolemasta


Suomalaisessa muotitalo Samujissa yritettään vielä välttää konkurssi joukkorahoituskampanjan avulla.
 Suomen suurimmassa yhteisörahoituspalvelussa Mesenaatissa alkoi eilen viikon kestävä keräys. Tällä hetkellä pottiin on kertynyt vähän yli 20 000 euroa.
 Kunnianhimoa keräykseltä löytyy, tavoitteeksi ilmoitetaan peräti 400 000 euroa ja minimitavoitteeksikin 150 000 euroa eli sama summa, jota Samujilta karhutaan.
 Joukkorahoituksen lisäksi järjestetään ensi viikolla taidehuutokauppa, josta saatut tuotot menevät suoraan Samujin pelastamiseksi.
 Taitelijat  Karoliina Hellberg  ja  Tuukka Tammisaari  ovat saaneet lisäkseen useita muita taiteilijoita, jotka tuovat töitään huutokaupattavaksi.
 Hellberg kertoi Ylelle, että taidehuutokauppa on määrä järjestää ensi keskiviikkona.
 – Tarkempia aika, paikka ja taitelijat varmistuvat ihan näinä päivinä.
 Konkurssihakemuksen taustalla työeläkeyhtiö Ilmarinen
 Viime kuussa  Helsingin Sanomat  uutisoi, että Samujia uhkaa konkurssi.
 Marimekon pääsuunnittelijana aiemmin nimeä tehnyt  Samu-Jussi Kosken  perustama yritys ei ole pystynyt hoitamaan työeläkemaksuja, jonka vuoksi työeläkeyhtiö Ilmarinen hakee yritystä konkurssiin.
 Kaiken kaikkiaan Samujilla on maksamattomia rästejä noin 150 000 euroa.
 Samujin toimitusjohtaja  Frank Svenfelt  kertoi heinäkuun lopulla HS:lle, että Samujin syöksyyn on kaksi isoa syytä.
 Vaikeudet liittyvät siihen, että Samuji menetti kaksi isoa jälleenmyyjää vuonna 2017.
 – Kaksi kolmesta isosta jälleenmyyjästä lopetti toimintansa syistä, jotka eivät liittyneet meihin. Näiden vaikutus oli tosi iso, totesi Svenfelt heinäkuussa.
 Toinen syy on yrityksen epäonnistunut USA:n valloitus. Samuji avasi New Yorkissa myymälän 2016 vuoden lopulla. Myymälä kuitenkin suljettiin huhtikuussa.
 Jutun kommentointimahdollisuus on auki klo 22.00 saakka.
 Lue lisää:
 Muoti kiinnostaa miehiä yhä enemmän, mutta bisnestä sillä on vaikea tehdä – Makian pomo: “Raha loppui ennen kuin hauska alkoi”

Suomalainen muotitalo Samuji julkisti kunnianhimoisen joukkorahoitushankkeen konkurssin välttämiseksi


Summary: Useita metroasemia jouduttiin sulkemaan Madridissa maanantaina rajuilman vuoksi.

Rajuilma ja rakeet muuttivat maanantaina Espanjan pääkaupungin katuja kuohuviksi koskiksi. Pahiten kärsinyt alue oli Arganda del Rey, missä tulva vei mukanaan autoja ja rakeet nietostuivat kinoksiksi. Tulva vaurioitti myös lukuisia rakennuksia.
 Madridin palolaitoksella oli rajuilman vuoksi 200 hätätehtävää. Espanjan ilmatieteen laitos antoi myös myrskyn takia varoituksen merkittävästä vaarasta.
 Madridin metroliikenne jouduttiin keskeyttämään rajuilman vuoksi useilla asemilla. Myös valtateitä ja maantietunneleita suljettiin pääkaupunkiseudulla.
 Etelä-Espanjassa maanantaina rajuilmat myös muodostivat tornadon.

Rankkasade iski Madridiin – katso videolta, kuinka kadut muuttuivat hetkessä kuohuviksi koskiksi


Kuluttajien luottamus talouteen on pysynyt heikkona tässä kuussa, kertoo  Tilastokeskus . Luottamusindikaattorin pisteluku putosi –4,5:een heinäkuun –3,9:stä. Indikaattorin osatekijöistä luottamus Suomen talouteen oli hyvin pessimistinen.
 – Työttömyyden odotetaan kasvavan seuraavan vuoden aikana, mikä ei tiedä hyvää  Antti Rinteen  (sd.) hallituksen tavoitteille työllisyydestä. Kuluttajien kutina osuu usein oikeaan, varoittaa Hypon pääekonomisti  Juhana Brotherus  tiedotteessa.
 Kuluttajat odottavat, että yleinen työttömyystilanne heikkenee jatkossa. Töissä olevat kuluttajat ennakoivat myös, että työttömyyden uhka on lisääntynyt omalla kohdalla. Näkemykset yleisestä työttömyystilanteesta ovat synkistyneet nopeasti, sillä vielä viime vuoden alkupuoliskolla odotukset olivat erittäin myönteisiä.
 – Talouskasvu hiipuu, eikä taantumakaan ole kaukana, Brotherus tiivistää kuluttajien tuntemukset.
 Danske Bankin pääekonomisti  Pasi Kuoppamäki  suhtautuu kuitenkin valoisammin kuluttajien luottamusindikaattorin viestiin. Luottamus omaan talouteen on edelleen myönteisellä puolella, mutta heikommin kuin viime talvena.
 Kuoppamäki arvioi, että kuluttajien positiivinen arvio oman talouden nykytilasta heijastelee työmarkkinoilla nähtyä hyvää virettä. Työmarkkinat ovat kuitenkin hänen mukaansa kääntyneet nousun jälkeen vaakalentoon, eikä työllisyys näyttäisi lähitulevaisuudessa kohenevan.
 Miinuskorot tukevat rakentamista
 Elinkeinoelämän keskusliiton luottamusindikaattorit kertovat, että teollisuudessa ja rakentamisessa luottamus on kohentunut. Sen sijaan palveluissa ja vähittäiskaupassa ennakoidaan, että tilanne on heikkenemässä.
 – Yritysten luottamusmittarit ovat hiipuneet kuluttajien tapaan, eikä elokuun hento toipuminen kirkasta suuresti kuvaa, Brotherus sanoo.
 Rakentamisessa jatkoaikaa myönteiselle vireelle antavat miinusmerkkiset korot, joiden vuoksi kiinteistöt ovat entistä houkuttelevampia sijoituskohteita suurille sijoittajille kotimaassa ja ulkomailla.
 Lue lisää :
 Suomen työmarkkinoilta on hukassa jopa 30 000 ihmistä – Gunnar Paut: "Mä katosin tältä planeetalta"
 Kokoomus julkisti ehdotuksensa 60 000 uuden työllisen saamiseksi: "Hallitus ei uskalla toimia itse tuoda"
 Hallituksen aktiivimalliesitys julki: Leikkuri poistuu vuoden alussa, aiemmin alennettu päiväraha palautuu ennalleen – Purkamisen hintalappu 50 miljoonaa euroa

Kuluttajien odotukset työttömyydestä ovat sukeltaneet syvälle – "Kutina osuu usein oikeaan"


Summary: Turkista Suomeen ja muualle EU:hun tulevien turvapaikanhakijoiden määrä näyttää edelleen olevan kasvussa.

Kurditaustainen paikallispoliitikko  Serhat Eskikurt  on yksi sadoista Turkin kansalaisista, jotka ovat hakeneet Suomesta turvapaikkaa viime vuosina.
 Eskikurt sai turvapaikan kesällä 2018. Hän toimi Itä-Turkissa sijaitsevan Karaçobanin kunnan toisena pormestarina, kun valtio päätti erottaa kymmeniä kurdimielistä DBP-puoluetta edustavia pormestareita.
 Eskikurtin vuoro puhdistusten aallossa oli joulukuun lopussa 2016. Tuolloin Karaçobanin johtoon määrättiin valtion virkamies ja kurditaustaisia poliitikkoja vastaan alkoi oikeusprosessien sarja. Eskikurt pidätettiin ja häntä syytettiin monen muun lailla yhteyksistä sissisotaa käyvään Kurdistanin työväenpuolueeseen PKK:hon, jonka Turkki ja EU luokittelevat terrorijärjestöksi.
 – Minun mielestäni valtio ei siedä, että kurdit edistyvät. Virallisesti kyse oli PKK:n tukemisesta ja avustamisesta, Eskikurt kuvailee erottamistaan ja edelleen kesken olevaa oikeusprosessia. Syyttäjä vaatii hänelle pitkää vankeusrangaistusta.
 Cizren kaupungissa asukkaat tutkivat tuhoja turvallisuusjoukkojen ja PKK:n välisten yhteenottojen jälkeen keväällä 2016. Cem Turkel / EPA
 Pakoon väärennetyllä passilla ja Suomen viisumilla
 Keväällä 2017 Eskikurt tuli siihen tulokseen, että hänen oli pakko lähteä Turkista. Kotiseuduille jäi opettajan työstään erotettu puoliso ja kaksi teini-ikäistä lasta.
 Laillisia reittejä poistua maasta ei ollut, vaan Eskikurt sai salakuljettajien avulla käsiinsä väärennetyn passin. Passista löytyi Schengen-viisumi, joka oli Suomen myöntämä - olettaen, että se oli aito.
 Eskikurt matkusti ensin Saksaan, mutta sieltä hänet lähetettiin edelleen Suomeen joulukuussa 2017.
 Aiemmin  tänä vuonna kerrottiin , että Suomen Ankaran-suurlähetystöstä oli myönnetty Schengen-viisumeita väärin perustein, mutta on epäselvää, oliko myös Eskikurtin passissa tällainen viisumi.
 Turkista on tullut entistä enemmän turvapaikanhakijoita myös Suomeen. Tänä vuonna vajaat 260 Turkin kansalaista oli hakenut turvaa Suomesta heinäkuun loppuun mennessä. Useimmat hakijat ovat joko vuoden 2016 vallankaappausyrityksestä syytetyn uskonnollisen johtajan  Fethullah Gülenin  seuraajia tai kurdeja.
 Äidin pidätys rankka kokemus lapsille
 Eskikurtin saatua turvapaikan noin vuosi sitten alkoi prosessi perheenjäsenten saamiseksi Suomeen.
 Lapset ovat kärsineet tästä kaikesta, kun minut pidätettiin ja puolisoni menetti työpaikkansa  Serhat Eskikurt
 – Meidän on nyt pakko asua täällä. Tämä on myös parempi lapsille. Lapset ovat kärsineet tästä kaikesta, kun minut pidätettiin ja puolisoni menetti työpaikkansa. Se vaikutti tietysti heihin.
 Lapset eivät aluksi ymmärtäneet mistä on kysymys ja miksi pitäisi muuttaa muualle. He ovat sittemmin hyväksyneet ajatuksen. Eskikurtin 13-vuotias poika järkyttyi, kun jotkut luokkakaverit kiusasivat häntä sanomalla, että hänen äitinsä on ”terroristi”.
 Eskikurtin tuttavan, opettaja  Gayet Menteşe Kabişenin , tarina on hyvin samanlainen. Menteşe Kabişenille oli myös hankittu Suomen myöntämä Schengen-viisumi. Salakuljettajien hankkimalla viisumilla hän päätyi ensin Sveitsiin, sitten Saksaan ja lopulta Suomeen.
 – Viisumissa oli näkyvillä Suomen koodi. Sain passin käteeni lentokentällä lähtiessäni Turkista, enkä sitä tutkinut sen tarkemmin, koska hermoilin niin paljon maasta lähtöä kertoo Menteşe Kabişen.
 Hänen turvapaikkahakemustaan ei ole hyväksytty ja asia on kesken.
 Mielenosoituksista ongelmia
 Menteşe Kabişen työskenteli opettajana Adilcevazin pikkukaupungissa Kaakkois-Turkissa. Hän tuki kurdimielistä HDP-puoluetta, mutta sanoo, ettei ole poliitikko vaan ihmisoikeusaktivisti.
 – Osallistuin joihinkin protesteihin, kuten Diyarbakırin Surin taisteluja vastustavaan mielenosoitukseen ja Pohjois-Syyrian Kobanea koskeviin protesteihin. Sen jälkeen minua vastaan nostettiin syyte.
 Vuoden 2014 Kobanen tapahtumat herättivät suurta huomiota Turkin kurdien parissa. Syyrian kurdijoukot taistelivat silloin ääriliike Isisiä vastaan, mutta Turkki ei pitkään aikaan päästänyt apua paikalle.
 Diyarbakırin Surin kaupunginosassa taas siviilit olivat ahtaalla, kun Turkin turvallisuusjoukot ja PKK taistelivat siellä syksyllä 2015 ja alkuvuonna 2016.
 Opettaja Gayet Menteşe Kabişen (vas.) ei vielä tiedä voiko hän jäädä Suomeen. Serhat Eskikurt sai turvapaikan viime vuonna. Ville Airaksinen / Yle
 Kiista lahkolaisten kanssa sinetöi lähtöpäätöksen
 Menteşe Kabişenin ongelmat alkoivat kärjistyä syksyllä 2017, kun Turkin opetusministeriö ilmoitti, että hänen kelpoisuutensa toimia opettajana on peruttu ja hän sai käytännössä potkut.
 Lahkolaiset uhkailivat minua ja ja pelästyin toden teolla  Gayet Menteşe Kobişen, turvapaikanhakija
 Lähtöpäätökseen vaikutti ratkaisevasti kiista vaikutusvaltaisen uskonnollisen lahkon kanssa. Menteşe Kabişen kertoo vastustaneensa lasten lähettämistä lahkojen ylläpitämiin sisäoppilaitoksiin.
 – Lahkolaiset uhkailivat minua ja ja pelästyin toden teolla. Lopulta mieheni suostutteli minut lähtemään. Poistuin maasta lokakuussa 2017.
 Pelästyneitä näyttää olevan Turkissa entistä enemmän.
 Turkkilaisten turvapaikanhakijoiden määrä kasvussa
 Euroopan turvapaikka-asioiden tukiviraston  EASO:n tilastojen mukaan  Turkista tuli viime vuonna EU:n alueelle yli 24 000 turvapaikanhakijaa. Mukana ovat myös Sveitsin ja Norjan luvut.
 Alkuvuonna turvapaikanhakijoita tuli enemmän kuin viime vuonna vastaavaan aikaan, mutta tulijoiden määrä vaihtelee paljon kuukausittain.
 Viime vuonna noin 300 Turkin kansalaista haki turvaa Suomesta. Tämän vuoden ensimmäisen seitsemän kuukauden aikana turvapaikkahakemuksia on jätetty  jo vajaat 260 .
 Tämä on nyt meille paras paikka. Mutta tilanne muuttuu jos presidentti  Erdoğanin hallinto kaatuu  Serhat Eskikurt
 Sekä koko EU:n että Suomen luvut ovat suhteellisen pieniä mutta kasvu on ollut voimakasta. Vuonna 2015 Turkin kansalaiset jättivät vain 57 turvapaikkahakemusta Suomessa.
 Sekä Gayet Menteşe Kabişen että Serhat Eskikurt pohtivat myös paluuta Turkkiin, vaikka se ei tällä hetkellä näytä mahdolliselta.
 – Tämä on nyt meille paras paikka. Mutta tilanne muuttuu jos presidentti  (Recep Tayyip) Erdoğanin  hallinto kaatuu. Kurdistan on meidän kotimme. Haluamme toki asua kotiseudullamme ja läheistemme kanssa, Serhat Eskikurt miettii.

Yhä useampi pakenee Turkin puhdistuksia: terroristiksi leimattu pormestari sai turvapaikan Suomesta


Suomen Ammattiliittojen Keskusjärjestö SAK

Ylempi ammattikorkeakoulututkinto (YAMK-tutkinto) voi nostaa työntekijän ansioita jopa tuhansilla euroilla, kertoo Palkansaajien tutkimuslaitoksen (PT) kattavaan rekisteriaineistoon perustuva tutkimus.
 – Tutkimuksen mukaan viisi vuotta YAMK-koulutuksen aloittamisen jälkeen osallistujien palkkatulot ovat noin 2 900 euroa korkeammat kuin vertailuryhmän tulot, PT:n erikoistutkija ja Jyväskylän yliopiston kauppakorkeakoulun professori  Petri Böckerman  sanoo tiedotteessa.
 Lyhyellä aikavälillä YAMK-ohjelmien tuotot ovat naisilla keskimäärin korkeammat kuin miehillä. Koulutuksen tuotto on selvästi korkeampi terveys- ja sosiaalialalla kuin kaupallisilla tai tekniikan aloilla.
 Ensimmäiset YAMK-tutkinnot suoritettiin vuonna 2004. Tämän jälkeen määrä on kasvanut tasaisesti, ja nykyisin niitä suoritetaan noin 3 000 vuosittain.
 Tutkimuksen on rahoittanut Suomen Akatemia. Palkansaajien tutkimuslaitoksen pysyvästä rahoituksesta vastaavat Suomen ammattiliittojen keskusjärjestö SAK, STTK ja Akava.
 Lue lisää :
 Jenni Nurmi opiskeli työn ohessa uudelle uralle – Näin tekee meistä yhä useampi, jos jatkuva oppiminen on seuraava jättiuudistus
 Saadaanko sosionomeista ratkaisu lastentarhaopettajapulaan? Ministeri Kosonen ei muuttaisi pätevyysvaatimuksia ainakaan vielä
 Opinnot keskeyttänyt Eemeli Valonen, 19, palasi koulunpenkille – "Päätin viimeistellä kokkiopintoni, jotta voin hakea ammattikorkeakouluun tai muita töitä"
 Kokoomuksen Risikko: Panostukset koulutukseen ja tutkimukseen jäivät vaatimattomiksi

Tuore tutkimus: AMK-opiskelija, käy ylempi tutkinto – palkkatulosi voivat nousta tuhansilla euroilla